Apa Akan Terjadi Sekiranya Internet Seluruh Dunia Tidak Lagi Berfungsi?

Rangkaian internet adalah sangat kuat. Ianya tidak hanya bergantung kepada sesebuah mesin atau kabel semata-mata. Internet terdiri daripada sebuah rangkaian yang meliputi rangkaian komputer di seluruh dunia. Sambungan merentasi benua, di bawah laut dan melalui angkasa menggunakan satelit. Dan berkembangnya internet menambahkan lagi kebergantungan kita kepadanya.

Bayangkan, suatu hari apabila anda bangun daripada tidur, Internet tidak lagi wujud. Rangkaian internet seluruh dunia kini telah hancur selama-lamanya. Apakah yang akan terjadi kepada manusia? Apakah kesannya dari segi sosial & ekonomi? Pernahkah anda bayangkan tentang kejadian ini?

Menurut kajian oleh statista.com, manusia secara purata menghabiskan masa selama 2 jam 15 minit sehari menggunakan lama sosial media seperti Facebook, Twitter, Instagram dan sebagainya. Ini hanyalah secara purata, namun kita sendiri sedar sebenarnya masa yang diperuntukkan menggunakan laman sosial adalah lebih lama daripada fakta yang dinyatakan di atas.

Kehancuran rangkaian internet akan memberikan kesan yang sangat mendalam bukan sahaja kepada syarikat-syarikat seperti Facebook, WhatsApp, Instagram, Twitter, Snapchat dan lain-lain, malah kita sebagai penggunanya juga akan turut terkesan. Bayangkan kini kita tidak lagi dapat menghubungi keluarga dan rakan kita melalui platform-platform berkenaan. Kita terpaksa kembali kepada telefon yang menggunakan kredit, di mana setiap panggilan dan mesej adalah berbayar.

Syarikat-syarikat media sosial akan bankrap serta merta kerana kehilangan punca pendapatan utama mereka.

Teknologi internet membolehkan maklumat disampaikan sepantas kilat. Internet membolehkan satu-satu maklumat itu menjadi viral. Tanpa internet, penyampaian maklumat akan menjadi lebih lambat, dan kita terpaksa bergantung kepada media konvensional seperti televisyen untuk tujuan berkenaan. Bayangkan apa yang media massa paparkan, hanya itulah maklumat yang akan anda perolehi, tiada alternatif lain. Propaganda media akan menjadi lebih kuat.

Kewujudan internet membolehkan ramai daripada kita untuk menjadi instafamous, dan menjana pendapatan menggunakan populariti yang ada. Tanpa internet, pendapatan melalui Instant Article menggunakan Facebook, Adsense melalui Google, dan periklanan melalui Youtube tidak dapat diteruskan lagi. Instafamous juga akan turut terkesan.

Tanpa internet, trafik udara tidak boleh berfungsi, dan kapal di lautan dalam akan dalam keadaan bahaya kerana tidak ada maklumat ramalan cuaca. Metro seperti LRT dan MRT pula akan mengalami kelewatan berpanjangan. Rangkaian tren juga akan mengalami masalah yang sama. Pergerakan masyarakat kini terhad, memberi kesan negatif kepada ekonomi.

Perbankan dalam talian akan hancur. ATM juga tidak lagi dapat berfungsi kerana kebergantungan kepada internet. Orang ramai terpaksa beratur panjang di bank kerana segala urusan kewangan terpaksa dilakukan secara manual. Servis perkhidmatan seperti Paypal, Visa dan Mastercard juga tidak dapat dilakukan. Tiada lagi pembayaran atas talian, online shopping melalui Lazada dan Shopee, dan aktiviti perniagaan atas talian akan mengalami kemerosotan mendadak.

Dagangan saham dan stok akan terhenti dan memberi kesan kepada ekonomi dunia. Orang ramai dan para pelabur akan berada dalam keadaan panik kerana tidak dapat mengetahui perkembangan pelaburan mereka secara 'live' seperti sebelumnya.

Rangkaian GPS dan satelit komunikasi tidak lagi berfungsi. Segala teknologi yang bersambung dengan satelit juga tidak lagi dapat berfungsi seperti biasa. Waze dan Google Maps tidak lagi berfungsi, dan kita terpaksa bergantung kepada 'mulut' kita untuk bertanyakan jalan kepada penduduk tempatan untuk sampai ke destinasi.

Syarikat-syarikat besar seperti yang dimaksudkan di atas sangat bergantung kepada internet bagi menjalankan perniagaan mereka. Tanpa internet, sumber utama pendapatan mereka akan hilang kerana kesemua pelanggan mereka kini tidak lagi dapat mengakses kepada perkhidmatan yang disediakan.

Secara keseluruhannya, internet memainkan peranan yang sangat penting dalam hidup manusia masa kini. Walaupun kita dapat hidup seperti biasa sebelum kewujudan teknologi ini, susah sebenarnya untuk kita kembali hidup seperti dahulu.

Kebergantungan manusia kepada internet memang tidak dapat dinafikan, bukan sahaja dari aspek sosial media, malah dari segi segala aspek lain sama ada perkhidmatan perbankan, keselamatan negara, ekonomi dan sebagainya. Bagi sesetengah individu, internet itu 'nyawa' mereka.

Ya, benar memang internet memberi kesan positif kepada hidup manusia. Namun, jangan terlalu bergantung kepadanya kerana mungkin suatu hari nanti siapa tahu ia akan hilang secara tiba-tiba.


5 Kereta Paling Laris Sepanjang Zaman Yang Masih Dihasilkan Sehingga Hari Ini

Dalam pasaran yang cuba mencapai jualan secara banyak, kenderaan yang dihasilkan pasti cuba memenuhi permintaan semua pihak. Tidak seperti kereta eksotik atau kereta yang berspesifikasi tinggi, kereta yang cuba memenuhi keperluan asas orang ramai selalunya mempunyai rekaan yang lebih bersifat konservatif serta tidak memerlukan keupayaan enjin yang tinggi.

Setiap model yang dibina membawa legasi mereka sendiri walaupun pada asalnya dilihat sebagai model yang dibina dengan fokus untuk praktikal, bukan untuk membuat pemiliknya teruja.

Tahukah anda model daripada jenama manakah yang jualannya paling laku di seluruh dunia sepanjang zaman serta masih dihasilkan sehingga ke hari ini? Berikut adalah 5 model kereta paling laku sepanjang bermulanya jualan kereta kepada masyarakat dunia.

Diperkenalkan kali pertama pada tahun 1973, Volkswagen Passat diperkenalkan dalam dua varian dua pintu atau empat pintu. Kini berada dalam generasi ke lapan iterasi Passat, sejarah populariti Passat bermula agak lambat. Diterima baik, pada awalnya Passat berkongsi platform dengan sebuah model kereta Audi iaitu Audi 80.

Hanya pada tahun 2005, Passat mula menggunakan platform khas untuknya dan tidak lagi berkongsi asas dengan sebarang model Audi, melalui pengenalan generasi ke enamnya. Populariti model Passat yang kembali dipasarkan di Malaysia menjadikan Passat model paling popular Volkswagen di negara kita pada tahun 2012 dan 2013. Setakat ini dianggarkan lebih 16 juta Volkswagen Passat telah terjual di seluruh dunia.

Meniti populariti adik kecilnya Honda Civic, model Accord dikeluarkan selepas populariti Honda Civic membuktikan formula Honda dalam penghasilan kereta berkesan. Model Accord diperkenalkan pada 1976, empat tahun selepas Civic dilancarkan sebagai memenuhi permintaan pemilik yang mahukan kereta yang lebih besar berbanding Civic.

Mula diperkenalkan dalam bentuk 'hatchback' sebelum model 'sedan' diperkenalkan pada tahun 1977, model Honda Accord menjadi salah satu model paling popular di dunia dalam kategorinya. Sebanyak 18 juta unit Accord telahpun dijual sejak diperkenalkan pada tahun 1976.

Honda Civic generasi baru ketika ini memang membuatkan sesiapa saja yang memandangnya kali pertama jatuh cinta di negara kita. Namun tidak disangka juga populariti Civic di negara kita berjaya membuatkan model Honda Civic bersepah di mana-mana tempat, sehingga amat senang untuk berjumpa dengannya.

Walaupun sudah boleh dikatakan bersepah di pasaran di negara kita sehingga hilang mistiknya, kejayaan Honda itu sebenarnya adalah bukti legasi hebat yang dibina oleh model Civic itu sendiri. Model ini menjadi model paling popular bagi jenama Honda seluruh dunia, semenjak diperkenalkan pada tahun 1972. Sehingga kini, 24 juta unit Civic telah pun dijual.

Volkswagen Golf mula diperkenalkan pada tahun 1974 di Jerman, sebelum memasuki pasaran Amerika Syarikat setahun berikutnya lalu diberikan nama Rabbit. Golf menjadi sangat popular kerana kualiti pemanduannya yang baik, harga yang berpatutan serta tidak menimbulkan banyak masalah kepada pemiliknya.

Golf dalam era moden kelihatan jauh lebih sporty berbanding model-model Golf terdahulu serta dilengkapi dengan enjin pengecas turbo yang membuatkan prestasinya lebih mirip kepada kereta berkelajuan tinggi. Setakat ini, sebanyak 33 juta unit Volkswagen Golf pelbagai varian telah berjaya dijual.

Sejak diperkenalkan pada tahun 1966, Toyota Corolla adalah nama yang cukup popular di seluruh dunia. Pernah menjadi pilihan ramai pemilik kereta di negara kita satu masa dulu, sebelum dinaik taraf dan dinaikkan harganya melalui versi Corolla Altis, yang membuatkan Corolla digantikan dengan Toyota Vios.

Rekaan Corolla selalunya bersifat konvensional dan dibina sebagai sebuah kereta yang serba boleh. Dikatakan antara model kenderaan paling tahan dalam siri model Toyota. Setakat ini, lebih 44 juta unit Toyota Corolla berjaya dijual menjadikan Corolla kereta paling laku sepanjang zaman, dalam dunia.


8 Haiwan Paling Besar Di Dunia Mengikut Kategori Tersendiri

Haiwan diciptakan di dunia dengan kepelbagaian spesis, keluarga, warna, bentuk dan juga saiz. Setiap daripada makhluk ini mempunyai fungsi dan tugas masing-masing dalam ekosistem bumi.

Dari segi saiz, haiwan boleh wujud dengan saiz yang tersangat kecil sehinggakan tak boleh dilihat dengan mata kasar, sehinggalah saiz yang tersangat besar yang mampu memuatkan beratus-ratus orang.

iluminasi.com ingin berkongsi 8 haiwan paling besar di dunia dalam kategori masing-masing.

Paus biru (Balaenoptera musculus) adalah mamalia laut dari keluarga ikan paus balin. Dengan panjang mencecah 30 meter dan berat mencecah 180 tan metrik, ia merupakan haiwan paling besar yang pernah wujud di dunia.

Lidah ikan paus ini adalah seberat 2,700 kilogram, iaitu kira-kira saiz seekor Gajah Asia. Berat jantungnya pula adalah 600 kilogram yang merupakan organ paling berat dalam sistem badan mana-mana haiwan di dunia.

Malah, saiz jantung ikan paus biru ini lebih kurang sebesar sebuah kereta Mini Cooper.

Ikan Paus Biru dikatakan hanya memakan hidupan laut kecil seperti udang yang dikenali sebagai Krill. Ketika musim panas, ikan ini akan menyembur dirinya sendiri dan memakan Krill sebanyaak kira-kira 3,580 kilogram atau lebih setiap hari. Jumlah ini bersamaan dengan 40 juta krill, setiap hari.

Gajah Belukar Afrika adalah haiwan darat paling besar di dunia, dengan panjang gajah jantan di antara 5 hingga 7.5 meter, berketinggian 3.3 meter di bahagian bahu dan berat mencecah 5,900 kilogram.

Bagi gajah betina pula ia adalah lebih kecil, dengan panjang di antara 5.4 hingga 6.9 meter, berketinggian 2.7 meter dan seberat 3,000 kilogram.

Gajah Bush Afrika dewasa biasanya tidak mempunyai pemangsa kerana saiznya yang sangat besar namun anak-anak terutamanya yang beru lahir sangat terdedah kepada serangan singa dan buaya, serta harimau kumbang dan hyena (jarang-jarang).

Karnivora adalah kategori haiwan yang terdiri daripada lebih 280 spesis mamalia placenta termasuklah kucing, canid (anjing, serigala, coyote, rubah), beruang, musang dan anjing laut.

Gajah laut Selatan adalah karnivora yang paling besar yang wujud ketika ini. Saiz haiwan ini menunjukkan perbezaan seksual yang melampau dan mungkin yang terbesar dalam mana-mana mamalia dengan saiz jantan adalah 6 kali lebih berat daripada saiz betina.

Saiz betina adalah di antara 400 hingga 900 kilogram dengan panjang mencecah 2.6 hingga 3.3 meter, manakala saiz jantan pula di antara 2,200 hingga 4,000 kilogram dan panjang mencecah 4.5 hingga 5.8 meter.

Saiz yang paling besar pernah direkodkan adalah 6.85 meter dan dianggarkan seberat 5,000 kilogram yang ditembak di Possession Bay di Georgia Selatan pada 28 Februari 1913.

Gajah laut ini biasanya menyelam berulang kali selama lebih daripada 20 minit setiap kali untuk mencari mangsa sama ada sotong atau ikan di kedalaman 400 hingga 1,000 meter. Rekod paling lama dan dalam pernah direkodkan adalah hampir 2 jam di kedalaman lebih daraipada 1,400 meter.

Dalam banyak spesis reptilia di atas muka bumi, buaya air masin adalah yang paling besar. Ia biasanya dijumpai di habitat semulajadinya dari Australia Utara melalui Asia Tenggara hinga ke pantai timur India.

Berat bagi seekor buaya air masin jantan dewasa adalah di antara 409 hingga 1,000 kilogram dengan panjang di antara 4.1 hingga 5.5 meter. Namun, buaya matang boleh mencapai panjang 5 meter dengan berat melebihi 1,000 kilogram. Ia juga merupakan satu-satunya buaya yang masih wujud yang kerap mencapai panjang melebihi 4.8 meter.

Buaya air masin adalah pemangsa hebat yang mampu membaham mana-mana haiwan yang memasuki kawasannya sama ada di dalam air atau di daratan.

Bagi kategori amfibia pula, salamander gergasi Cina (Andrias davidianus) adalah paling besar di dunia. Ia mampu mencapai panjang 180 sentimeter.

Salamander ini biasanya dijumpai di sungai gunung berbatu dan tasik-tasik di China.

Ia juga diklasifikasikan sebagai haiwan terancam akibat kehilangan habitat, pencemaran dan diburu oleh manusia kerana dianggap sebagai makanan istimewa dan digunakan dalam perubatan tradisional China.

Flemish Gergasi adalah arnab daripada baka tua yang berasal dari rantau Flemish di Belgium. Spesis ini mula-mula dibiakkan seawal abad ke-16 di sekitar bandar Ghent.

Sebagai arnab atau kelinci paling besar di dunia, Flemish Giant boleh mencecah berat 12.7 kilogram dan bersaiz seperti seekor anjing.

Ahli keluarga reptilia gergasi yang paling besar yang wujud di dunia adalah Green Anaconda (Eunectes murinus) yang berasal dari sungai neotropikal. Saiz maksimum yang paling besar pernah direkodkan adalah dengan panjang 7.5 meter seberat 250, dengan khabar angin terdapat yang lebih besar.

Ular spesis ini yang dijumpai di Asia Tenggara adalah lebih panjang dan ramping, dilaporkan mempunyai panjang mencecah 9.7 meter.

Ketam labah-labah Jepun adalah spesis ketam laut yang tinggal di perairan sekitar Jepun. Ia mempunyai kaki paling panjang daripada mana-mana arthropod (haiwan invertebrata daripada keluarga Arthropoda besar, seperti serangga, labah-labah, atau krustasea).

Panjang kaki ketam ini boleh mencapai 3.8 meter dengan berat 19 kilogram. Dalam habitat semulajadi, ketam Jepun ini memakan kerang daan bangkai haiwan serta mampu hidup sehingga 100 tahun.


3 Kategori Pengukur Tahap Kesihatan Ekonomi Sesebuah Negara

Walau sebaik mana pun sesebuah negara, pandangan yang lebih popular selalunya adalah pandangan negatif tentang negara sendiri. Perkara ini menjadi lebih hebat diperkatakan sekiranya tiba waktu-waktu tertentu, seperti pilihanraya yang bakal berlangsung atau keluarnya statistik yang membuktikan keburukan negara, khasnya di Malaysia.

Realitinya persepsi buruk terhadap negara sendiri ini sebenarnya bukan saja berlaku di kalangan masyarakat kita, malahan berlaku di mana-mana negara sekalipun, tak kiralah negara itu negara membangun atau negara maju sekalipun.

Mungkin itu adalah tabiat manusia yang memang suka mengeluh atau mencari salah dan perkara ini sukar untuk dielakkan berlaku. Bagaimanapun, mencari salah tetap perlu dilakukan dengan berilmu. Jadi di sini kami kongsikan untuk anda 3 kategori ekonomi sesebuah negara yang perlu anda tahu, sebagai rujukan kepada anda untuk memahami dengan lebih dalam kenapa ada pihak yang mengkritik atau memuji ekonomi negara kita.

Negara tahap 1 digelarkan negara-negara yang masih bergantung dengan nilai 'faktor' atau 'factor driven'.

Negara-negara ini adalah negara yang mempunyai kebergantungan tinggi pada pengunaan buruh berkemahiran rendah, ekonominya masih lagi bergantung dengan sumber asli dan sumber alam serta model-model perniagaan yang mengutamakan kos keuntungan selepas jualan dalam urusan jual beli produk berbentuk fizikal dan komoditi.

Oleh kerana ekonomi negara itu banyak bergantung dengan tenaga buruh, pendapatan rakyatnya juga lebih banyak disokong melalui penawaran gaji yang rendah. Antara negara Asia yang masih diletakkan di dalam kategori tahap 1 adalah Bangladesh, Cambodia dan Laos.

Untuk ke tahap 2 pula, wujud satu tahap transisi di antara tahap 1 ke tahap 2, di mana sesebuah negara itu sudah berjaya keluar daripada model ekonomi tahap 1, tetapi belum benar-benar mencapai tahap kedua. Pada tahun 2017, tiga negara Asia Tenggara di letakkan dalam kategori ini iaitu Brunei, Filipina dan Vietnam.

Apa itu negara yang mencapai kadar ekonomi di tahap 2? Model ekonomi yang dinamakan 'efficiency-driven' atau 'dipacu tahap efisien' adalah tahap di mana sesebuah negara sudah mula membangunkan sistem yang memudahkan sesuatu proses serta mula mencari jalan bagaimana hendak meningkatkan kualiti produk atau servis yang dikeluarkan, ekoran pendapatan yang meningkat - tanpa menaikkan kos atau harga yang ditawarkan. Antara negara Asia yang diletakkan di bawah kategori ini, adalah Indonesia dan Thailand.

Negara kita berada dalam kategori sedang transisi ke tahap ketiga ketika ini dan menjadi satu-satunya negara Asia Tenggara yang berada dalam kelompok transisi ke tahap ketiga. Antara negara lain yang turut sama berada seiring dengan negara kita adalah Turki, Brazil, Lebanon, Oman, Arab Saudi dan beberapa negara lain. Secara keseluruhannya, ada 20 buah negara di letak di dalam kategori ini.

Tahap ketiga ekonomi sesebuah negara adalah fasa terakhir yang dipercayai mampu dicapai sesebuah negara. Pada tahap ketiga ini, ekonomi sesebuah negara itu lebih banyak bergantung dengan tahap inovasi yang mampu dilakukan dalam negara tersebut.

Tahap 'innovation-driven' atau dipacu inovasi ini memerlukan sesebuah negara mempunyai ruang perniagaan yang bukan sahaja sekadar mampu bersaing, tetapi mampu menawarkan produk, servis, model perniagaan atau proses yang unik atau baru. Keperluan berinovasi diperlukan bagi menampung permintaan yang lebih tinggi daripada masyarakat tempatan, bagi mengekalkan kadar pendapatan yang tinggi disebabkan oleh penawaran gaji yang lebih baik, berbanding tahap-tahap sebelum itu.

Setakat ini, hanya satu saja negara di Asia Tenggara yang berjaya mencapai tahap ini iaitu Singapura, menjadikan Singapura sebaris dengan Austalia, Kanada, Finland, Perancis, Jerman, Itali, Jepun, Korea Selatan dan negara-negara lain yang sudah berjaya membawa negara mereka ke tahap ini.

Walaupun ada pihak yang mengatakan negara kita sedang menuju ke arah kehancuran, hakikatnya ekonomi Malaysia sebenarnya sedang berada dalam landasan yang sangat baik ketika ini.

Menurut laporan yang dikeluarkan oleh World Economic Forum bagi tahun 2017/2018, negara kita sebenarnya berada pada kedudukan ke 23 antara semua ekonomi dunia daripada segi pembangunan, meletakkan kita sebagai negara paling atas dalam kategori negara sedang membangun. Enam negara Asia Pasifik yang mencatatkan pembangunan ekonomi lebih baik adalah Singapura, Hong Kong, Jepun, New Zealand, Taiwan dan Australia.

Wujud beberapa isu yang perlu ditangani sekiranya negara kita ingin maju mencapai tahap negara inovasi. Laporan tersebut membentangkan masih terdapat kelemahan ketara dalam kekurangan bajet kerajaan untuk pembangunan, yang akan melambatkan kenaikan tahap ekonomi Malaysia. Negara kita juga mempunyai peratusan pekerja wanita yang rendah berbanding lelaki.

Bagaimanapun, kekuatan Malaysia pula terletak pada infrastruktur yang kukuh, diperkukuhkan lagi dengan penetrasi telekomunikasi yang meluas serta kemudahan internet yang baik, menjadikan Malaysia bersedia untuk menerima kemasukan teknologi baru.

Dari aspek inovasi, negara kita juga mencatatkan nilai yang positif dengan kekuatan negara kita terletak pada kapasiti masyarakat kita dalam inovasi, bantuan kerajaan dalam membantu membangunkan produk berteknologi tinggi serta jumlah saintis dan jurutera yang ramai.

Berapa tahun lagi Malaysia perlukan untuk diiktiraf sebagai sebuah negara yang mempunyai ekonomi tahap ketiga? Kita tidak tahu. Apa yang kita tahu - sains, teknologi dan inovasi adalah tiga cabang penting yang dikenali sebagai tunggak utama untuk membawa kita ke tahap itu, jadi latihlah diri kita dan anak-anak kita generasi masa depan negara, untuk cenderung menjadikan tiga cabang fokus itu sebagai teras pendidikan mereka.


10 Band Yang Menjadi Rujukan Anak Muda Belajar Muzik Sekitar 2000an

Awal tahun 2000an penuh dengan memori bagi penulis. Zaman tersebut bukan macam zaman sekarang, internet belum digunakan dengan meluas, dan You Tube pun belum ada. Dengar lagu pun menggunakan kaset dan walkman.

Di sini penulis ingin berkongsi band-band terkenal yang menjadi kegilaan suatu masa dulu (ada yang digilai sehingga kini), dengan lagu-lagu yang sangat mantap dan menjadi nostalgia buat kebanyakan kita.

Green Day adalah sebuah kumpulan muzik punk rock yang ditubuhkan pada tahun 1986 oleh penyanyi utama yang juga pemain gitar iaitu Billie Joe Amstrong, bersama pemain bassis iaitu Mike Dirnt. Mereka berdua kemudiannya disertai pemain drum Tré Cool. Band yang pernah dikenali sebagai Sweet Children ini mula dikenali selepas kejayaan album ke-3 mereka pada tahun 1994 iaitu Dookie. Lebih daripada 10 juta unit album berkenaan telah terjual di Amerika Syarikat sahaja.

Lagu Terkenal: Basket Case, Good Riddance, Boulevard of Broken Dream, etc.

Coldplay adalah sebuah band rock British yang ditubuhkan pada tahun 1996 oleh penyanyi utama yang juga pemain piano iaitu Chris Martin bersama pemain gitar utama iaitu Jonny Buckland di University College London (UCL). Kemudian band berkenaan disertai oleh Guy Berryman sebagai pemain bass. Selepas penyertaan Guy, nama asal Coldplay iaitu Pectoralz (1996-1997) ditukarkan kepada Starfish (1997-1998). Tidak lama selepas itu, Will Champion menyertai Starfish sebagai pemain drum dan vokal sokongan. Pada tahun 1998, kumpulan berkenaan menamakan semula band mereka kepada Coldplay. Band ini menempah nama di mata dunia melalui lagu 'Yellow' pada tahun 2000.

Lagu Terkenal: VIva la Vida, The Scientist, Fix You, Clocks, etc.

Linkin Park adalah sebuah kumpulan muzik rock Amerika yang ditubuhkan pada tahun 1996 oleh 3 orang sahabat sekolah menengah iaitu Mike Shinoda, Rob Bourdon dan Brad Delson. Selepas tamat sekolah, mereka mengambil ahli baru iaitu Joe Hahn, Dave 'Phoenix' Farrell dan Mark Wakefield ke dalam band mereka. Selepas kegagalan untuk mendapatkan sebarang record label, Farrell dan Wakefield meninggalkan kumpulan tersebut. Penyertaan Chester Bennington dan chemistry yang terjalin antara mendiang dan Mike menghidupkan semula semangat band berkenaan. Nama band ini pada asalnya adalah Xero kemudian ditukar kepada Hybrid Theory sebelum menjadi Linkin Park.

Lagu Terkenal: In The End, Numb, Crawling, Faint, One Step Closer, etc.

Blink-182 adalah sebuah band rock Amerika yang ditubuhkan pada tahun 1992 oleh Tom DeLonge, Mark Hoppus dan Scott Raynor. Band berkenaan mula mendapat nama melalui gigs di Southern California sekitar awal tahun 1990an. Nama kumpulan ini sebenarnya adalah Blink, namun disebabkan nama yang sama dengan sebuah lagi band Irish, mereka membuat keputusan untuk menukarkan nama band mereka. -182 tidak membawa apa-apa makna. Blink-182 menjadi terkenal melalui kejayaan 2 buah album mereka iaitu Enema of the State (1999) dan Take Off Your Pants and Jacket (2001).

Lagu Terkenal: The Rock Show, I Miss You, All the Small Things, Adam's Song, etc.

Muse adalah sebuah kumpulan band rock English yang ditubuhkan oleh penyanyi Matt Bellamy, Chris Wolstenholme dan Dominic Howard pada tahun 1994. Pada awalnya, kumpulan ini dinamakan Carnage Mayhem, sebelum ditukar kepada Gothic Plague. Selepas penyertaan Chris, band itu dinamakan Rocket Baby Dolls dan mereka mengenakan imej goth-glam. Selepas memenangi sebuah 'battle of the band' tempatan, ahli kumpulan berkenaan berhenti kerja untuk memberikan fokus sepenuhnya kepada band mereka. Band berkenaan sekali lagi menukar nama, kepada 'Muse' yang kekal hingga kini.

Lagu Terkenal: Starlight, Time is Running Out, Plug in Baby, Supermassive Black Hole, etc.

System of A Down (SOAD) yang turut dikenali sebagai System, adalah sebuah kumpulan band rock heavy metal Armenia-Amerika yang ditubuhkan di California pada tahun 1994 oleh Serj Tankian, Daron Malakian dan Alex Pilibos. Band berkenaan mencapai kejayaan melalui 5 album mereka, yang 3 daripadanya berjaya mendapat tempat teratas dalam senarai Billboard 200. SOAD sehingga kini telah berjaya menjual lebih daripada 40 juta unit album di seluruh dunia.

Lagu Terkenal: Chop Suey!, B.Y.O.B., Aerials, Cigaro, Aerials, Toxicity, etc.

My Chemical Romance (MCR) adalah sebuah band rock AS yang ditubuhkan oleh Gerard Way dan Matt Pelissier sejurus selepas serangan 11 September 2001. Menjadi saksi kepada kejadian berkenaan mempengaruhi kehidupan Way, membuatkan beliau menubuhkan sebuah band. Beliau menulis lagu 'Skylines and Turnstiles' bagi meluahkan perasaan berkenaan insiden tersebut. Band berkenaan mula mencapai kejayaan melalui album debut iaitu I Brought You My Bullets, You Brought Me Your Love pada tahun 2002.

Lagu Terkenal: Welcome to the Black Parade, Helena, Famous Last Words, etc.

Avenged Sevenfold atau turut dikenali sebagai A7X adalah sebuah kumpulan band dengan pembawakan heavy metal dari Huntington Beach, California. Ditubuhkan pada tahun 1999, band ini dimulakan oleh M. Shadows, Zacky Vengeance, The Rev dan Matt Wendt. Nama band ini sebenarnya dicadangkan oleh Shadows, sebagai rujukan kepada kisah Cain dan Abel (Habil dan Qabil) di dalam kitab Bible. Sehingga hari ini, A7X telah menghasilkan 7 album studio, 1 live album, 2 kompilasi album dan 18 singles dan telah berjaya menjual 8 juta album di seluruh dunia.

Lagu Terkenal: Hail to the King, So Far Away, Dear God, Bat Country, Afterlife, etc.

Siapa tidak kenal Adam Levine yang menjadi kegilaan gadis-gadis di luar sana kerana rupa paras yang kacak serta badan yang tegap. Adam Levine bersama Jesse Carmichael (keyboardist), Mickey Madden (bassist), dan Ryan Dusick (Drummer) telah menubuhkan sebuah band iaitu Kara's Flowers ketika masih di sekolah menengah pada tahun 1994.

Band ini kemudiannya menjadi Maroon 5 pada tahun 1999, dengan penambahan seorang lagi pemain gitar iaitu James Valentine. Maroon 5 mula mendapat perhatian melalui lagu Harder to Breathe, yang kerap diulang main di radio-radio utama dan akhirnya mencapai kedudukan ke-6 dalam Billboard 200.

Lagu Terkenal: This Love, Payphone, Sunday Morning, Won't Go Home Without You.

Bullet for My Valentine adalah sebuah band heavy metal yang berasal dari Bridgend, Wales. BFMV ditubuhkan oleh Matthew Tuck, Michael 'Padge' Paget, Nick Crandle dan Michael 'Moose' Thomas ketika mereka melanjutkan pelajaran dalam bidang muzik di Bridgend College. Mereka bermula dengan bermain lagu-lagu Nirvana dan Metallica.

Album pertama mereka, The Poison telah dikeluarkan pada 3 Oktober 2005 di UK, dan pada 14 Februari 2006 di AS iaitu pada hari Valentine, sebagai pengiktirafan kepada nama band berkenaan. Sehingga kini, BFMV telah menjual lebih 1 juta album di AS sahaja, dan lebih 5 juta di seluruh dunia.

Lagu Terkenal: Tears Don't Fall, Hand of Blood, Suffocating Under Words of Sorrow.


5 Individu Introvert Paling Berpengaruh Di Dunia

Terdapat banyak salah faham berkenaan introvert. Sesetengah orang memandang pada kumpulan ini yang dianggap introvert dan terus membuat kesimpulan bahawa mereka ini sangat pemalu dan tak mampu untuk memberi ucapan di hadapan umum, atau terlalu pemalu tidak seperti orang lain.

Namun, kebanyakan daripada tanggapan prejudis ini adalah tidak tepat. Lagipun, ramai di antara yang dikategorikan sebagai introvert bertanggungjawab dalam pencapaian terhebat dalam sejarah, dan juga menjadi ahli perniagaan yang berjaya.

iluminasi.com ingin kongsikan 5 di antara individu introvert yang paling berpengaruh dalam sejarah.

Siapa tak kenal individu ini? Dengan gaya rambut yang bersahaja, ahli fizik terkenal dunia ini adalah individu yang bertanggungjawab membangunkan teori relativiti dan juga merupakan seorang introvert.

Seperti introvert yang lain, Albert Einstein lebih banyak berfikir dan bekerja bersendirian, dan sering dipetik dengan berkata: "Kebosanan dan kesendirian dalam kehidupan yang tenang merangsang minda kreatif".

Beliau menerima Hadiah Nobel Fizik pada tahun 1921 dan paling diingati atas jasanya membangunkan teori relativiti.

Menurut penulis dan pakar introvert, Susan Cain, beliau menggelarkan pengasas dan pengerusi Microsoft ini sebagai introvert. Bill Gates boleh dikatakan seorang usahawan dan genius dari kalangan introvert yang terhebat dalam sejarah.

Bill Gates juga merupakan contoh kepada introvert yang tidak pemalu. Apabila ditanya bagaimana untuk berjaya dalam dunia yang didominasi oleh extrovert, Bill Gates menjawab:

"Saya rasa introvert sangat berkemampuan untuk melakukan yang terbaik. Jika anda anda bijak, anda boleh mendapat kelebihan menjadi seorang introvert. Sebagai contoh mampu untuk mengambil masa bersendirian dan berfikir mengenai masalah beasr, membaca segala yang termampu, memaksa diri untuk berfikir di luar norma.

Kemudian, jika anda mendapat idea, jika anda mahu mengambil pekerja, buatkan mereka berminat dan bina syarikat menggunakan idea tersebut. Belajar apa yang extrovert lakukan dan ambil pekerja dari kalangan extrovert. Gunakan kemahiran yang dimiliki oleh kedua-dua personaliti ini untuk menghasilkan sebuah syarikat yang berjaya berkembang maju dari segi pemikiran yang mendalam dan membina pasukan untuk menjual idea anda kepada dunia,".

Antara salah seorang tokoh penting dalam bidang sains, Isaac Newton merupakan seorang yang terkenal sebagai mempunyai karekter introvert yang sangat kuat dan sangat melindungi privasinya daripada orang luar.

Isaac Newton merupakan introvert jenis INTJ, iaitu yang paling jarang ditemui, hanya 1% daripada populasi dunia. Seperti introvert lain, beliau sangat suka membaca dan antara buku yang paling kerap dibaca adalah kita Injil.

Selain kerja-kerjanya dalam graviti universal, Isaac Newton terkenal dengan hasil kerjanya mengembangkan tiga undang-undang gerakan yang membentuk prinsip asas fizik moden. Penemuan kalkulusnya juga membawa kepada kaedah yang lebih baik untuk menyelesaikan masalah matematik.

Mudah untuk anda bersetuju bahawa pengasas dan CEO Facebook, Mark Zuckerberg juga merupakan seorang introvert. Ketua Pegawai Operasi Facebook, Sheryl Sandberg memberitahu The New York Times pada tahun 2010 bahawa Mark adalah sangat introvert dan pemalu.

Beliau juga sering kelihatan seperti tidak mesra oleh orang yang tidak mengenalinya, tetapi sebenarnya Mark adalah sebaliknya. Malah, Mark dikatakan sangat mengambil berat mengenai kakitangannya.

Sheryl bertindak sebagai pembimbing social dan politik kepada Mark bagi mengimbangi personaliti introvert ini. Kerjasama dan perhubungan yang tulen menjadikan Mark sebagai seorang CEO yang meyakinkan, dan bukannya seorang CEO yang hanya mahukan kakitangannya mengikut telunjuknya sahaja.

Ini adalah salah satu contoh bagaimana introvert adalah pekerja yang bernilai dan pemimpin yang hebat.

Pencipta Harry Porter dan juga penulis buku The Cuckoo's Calling di bawah nama samaran Robert Galbraith ini juga merupakan seorang introvert. Mereka yang dikategorikan sebagai introvert sering dilaporkan berasa sangat kreatif apabila bersendirian, daripada dalam kumpulan. Itulah yang berlaku kepada J.K Rowling yang mana beliau mendapat idea pertama menghasilkan Harry Potter pada tahun 1990 ketika dalam berjalanan seorang diri dari Manchester ke London.

"Saya mula menulis sejak berusia 6 tahun, dan saya tak pernah mempunyai idea yang saya rasa sangat seronok seperti ini (Harry Potter). Namun, saya sangat kecewa kerana saya tidak mempunyai pen yang boleh digunakan untuk menulis ketika itu, dan saya terlalu pemalu untuk pinjam daripada orang lain.

Namun begitu, saya rasa ia merupakan sesuatu yang baik, kerana ia membuatkan saya terduduk dan berfikir untuk tempoh 4 jam dalam kereta api. Ketika itulah segala butiran mengenai seorang budak lelaki berkaca mata dan berambut hitam, yang tidak tahu bahawa dia seorang ahli sihir mula menjadi jelas dalam minda saya,".


Yuya Yamada : Pemegang Rekod Putaran Hula Hoop Terbesar Di Dunia

Gegelung hula, atau hula hoop versi moden yang diperkenalkan pada tahun 1958 oleh syarikat mainan Wham-O telah menginsprasikan peminatnya untuk mencipta pelbagai rekod dunia.

Rekod ini termasuklah rekod maratahon hula hoop paling lama iaitu selama 74 jam 54 minit, putaran gelung hula paling banyak secara serentak iaitu sebanyak 200, dan juga pusingan paling banyak dalam masa seminit iaitu sebanyak 243 kali.

Bagi yang tak dapat memecahkan rekod sedia ada, mereka akan mencari jalan dengan mecipta cara baru untuk menghasilkan rekod baru menggunakan gelung hula ini. Dan yang terbaru adalah melibatkan memutarkan gegelung yang paling besar di dunia.

Pada November 2017, seorang lelaki dari Jepun, Yuya Yamada atau lebih dikenali sebagai Hoop Man Yu-Ya telah mencipta rekod dunia yang baru. Beliau yang memutarkan gegelung hula aluminium dengan saiz 5.14 meter itu telah menjadi pemegang Guinness World Record yang baru.

Dalam acara itu, walaupun Yuya yang juga merupakan penghibur jalanan hanya perlu membuat 3 putaran lengkap untuk memecahkan rekod lama, namun beliau berjaya melakukan 6 putaran lengkap.

Dengan itu, Yuya telah memecahkan rekod yang dipegang oleh Ashrita Furman dari Amerika Syarikat yang berjaya melakukannya menggunakan gegelung 5.04 meter pada tahun 2010.

Walaupun Yuya kelihatan mudah melakukannya, namun untuk memutarkan gegelung sebegitu besar tersangatlah sukar dan mencabar. Jika anda hanya perlu menggunakan bahagian badan untuk memutarkan gegelung bersaiz biasa, gegelung hula sebesar ini perlu diputarkan menggunakan tangan terlebih dahulu dan perlu berlari ke depan dan belakang ketika ia sedang berputar.

Ia mungkin kelihatan seperti kelakar namun untuk mengekalkan gegelung tersebut di udara, anda perlu mengekalkan momentumnya dan ia tak akan dapat dilakukan tanpa latihan yang kerap dan bakat semulajadi.

Penghibur jalanan Tokyo ini yang sering membuat persembahan di sekolah tempatan sangat terkenal dengan trik-trik gegelung ini seperti berlari sambil memutarkan gegelung, memutarkan secara menegak menggunakan kepala dan punggung dan juga memutarkan berpuluh-puluh gegelung dalam satu masa.

Walaupun sangat berpengalaman, Yuya sangat gementar sebelum melakukan rekod dunia dan berlatih dengan begitu kuat. Selepas berjaya memecahkan rekod, beliau berkata:

"Saya merasakan tekanan untuk memecahkan Guinness World Records di Jepun pada hari istimewa ini. Saya terpaksa mencipta rekod baru, dengan semua percubaan lain yang berlangsung di seluruh dunia. Percubaan ini berada dalam fikiran saya sejak beberapa bulan lalu, dan saya sangat berharap ia berhasil. Jadi saya gembira, tetapi saya juga sangat lega menjadi pemegang rekod baru! "


5 Filem Bajet Rendah Yang Berjaya Membuat Keuntungan Melebihi 10,000%

Siapa kata sesebuah filem perlu mempunyai modal atau bajet yang besar untuk box office? Ya, bajet yang besar memang sangat membantu, namun sekiranya kekurangan modal, kreativiti dan strategi sangat memainkan peranan.

Rocky adalah sebuah filem drama sukan yang diarahkan oleh John G. Avildsen dan ditulis serta dilakonkan sendiri oleh Sylvester Stallone sebagai watak utama, iaitu Rocky. Filem ini mengisahkan tentang kejayaan cita-cita seorang lelaki bernama Rocky Balboa untuk berjaya sebagai seorang ahli sukan tinju. Rocky adalah seorang lelaki yang tidak berpelajaran namun mempunyai hati yang baik.

Ramai tidak tahu bahawa Sylvester terpaksa menjual anjingnya pada harga $USD25 bagi kelansungan hidup beliau. 2 minggu selepas penjualan anjingnya, skrip Rocky terhasil, mengambil masa hanya 20 jam untuk ditulis. Selepas lebih kurang 1500 kali skrip beliau ditolak, penulisan Sylvester akhirnya diterima oleh syarikat produksi United Artists. Kini, semuanya hanya menjadi sejarah buat beliau.

Halloween adalah sebuah filem seram arahan John Carpenter yang dilakonkan oleh Donald Pleasence dan Jamie Lee Curtis. Plot filem ini mengisahkan tentang pembunuhan seorang gadis oleh abangnya pada malam Halloween 1963. Pembunuh berkenaan berjaya ditangkap dan dipenjarakan, namun berjaya meloloskan diri dari Smith's Grove Sanitarium pada 30 Oktober 1978 bagi melakukan lebih banyak pembunuhan lagi.

Halloween dihasilkan menggunakan modal yang agak rendah, namun berjaya menjadi sebuah filem box office bukan sahaja di AS, malah turut mendapat sambutan hangat di peringkat antarabangsa, dengan penjualan tiket pawagam sekitar 30 juta pada tahun 1978.

El Mariachi adalah sebuah filem aksi kontemporari yang kebanyakannya melibatkan pelakon amateur dari sempadan utara Mexico di bandar Coahuila, bersempadan dengan Del Rio, Texas, AS. Produksi dengan bajet $USD7,000 ini pada asalnya adalah untuk tayangan pasaran Mexico sahaja, namun eksekutif di Columbia Pictures terlalu meminati filem berkenaan, mereka membeli hak untuk tayangan di Amerika.

Tayangan di Amerika mendapat sambutan yang sangat menggalakkan, dan kejayaan ini membolehkan penghasilan 2 buah lagi filem sekuel daripada filem yang pertama ini, iaitu Desperado (1995) dan Once Upon a Time in Mexico (2003). Filem ini turut diiktiraf oleh Guinness World Records sebagai filem bajet terendah dengan rekod box office sebanyak sekurang-kurangnya 1 juta.

Mad Max adalah sebuah filem aksi Australia lakonan Mel Gibson sebagai watak utama. Filem ini berkisar tentang kisah keruntuhan masyarakat, dendam dan pembunuhan yang berlaku di Australia pada masa hadapan. Mad Max memaparkan watak seorang polis yang mengendalikan kes keganasan oleh sebuah geng 'mat motor'. Lokasi penggambaran adalah sekitar Melbourne dan mengambil masa selama 6 minggu.

Filem ini pada awalnya menerima kritikan bercampur, yakni ada yang suka dan ada yang tidak sejak ianya ditayangkan pada April 1979. Berjaya memenangi AACTA Awards, Mad Max berjaya mempunyai peminatnya tersendiri, dan reputasinya terus berkembang.

Mad Max: Fury Road (2015) adalah filem siri daripada Mad Max asal.

Super Size Me adalah sebuah filem dokumentari yang diarah dan dibintangi oleh Morgan Spurlock, seorang pembuat filem bebas Amerika. Filem ini dirakamkan dalam tempoh 30 hari iaitu dari 1 Februari hingga 2 Mac 2003, yang mana dalam tempoh berkenaan beliau hanya memakan makanan McDonald. Filem berkenaan merakamkan perubahan drastik gaya hidup dan implikasinya kepada fizikal dan psikologi Spurlock.

Spurlock memakan di McDonald 3 kali sehari, dan akan mencuba setiap menu hidangan francais restoran berkenaan sekurang-kurangnya sebanyak sekali. Sebab utama Spurlock melakukan dokumentari penyiasatan ini adalah bagi mengkaji peningkatan kes obesiti dalam kalangan rakyat Amerika.

Modal yang besar tidak menjanjikan kejayaan sesebuah filem mahupun perniagaan. Dalam hidup ini, kita perlu bijak mengatur strategi menggunakan apa yang kita ada bagi memperolehi kejayaan.


5 Mata Wang Kripto Yang Mungkin Lebih Bernilai Daripada Bitcoin Satu Hari Nanti

Mata wang kripto atau digital kini bukanlah sesuatu perkara yang asing lagi. Ia merupakan satu "kuasa" yang semakin luas melebarkan sayapnya. Dan antara mata wang digital yang paling berjaya dan terkenal ketika ini adalah Bitcoin.

Ketika diperkenalkan pada tahun 2009, Bitcoin secara teknikalnya tidak bernilai apa-apa dan pada tahun 2010, nilainya meningkat kepada RM1.50 untuk 1 Bitcoin. Pada hari ini, nilainya mencecah RM31,000 dan nilai tertinggi yang pernah dicatatkan bagi 1 Bitcoin adalah RM73,800.

Tiada siapa menjangkakan nilainya akan menjadi sebegini tinggi. Di sebalik Bitcoin, terdapat beberapa mata wang digital lain yang dilihatkan mempunyai potensi tinggi. Oleh itu iluminasi.com ingin kongsikan 5 mata wang kripto yang mempunyai masa depan yang sangat cerah.

Jika anda belum pernah dengar nama Monero, itulah tujuan kami sertakan dalam senarai ini. Pengasas wang kripto ini memberi penekanan kepada privasi dan keselamatan. Walaupun urus niaga Bitcoin berlaku secara terbuka, namun Monero mengambil pendekatan berbeza.

Monero adalah sejenis wang kripto di mana sebahagian daripada urus niaganya adalah tersembunyi. Ia mewujudkan lebih privasi bagi mereka yang mahukan urus niaga mereka dilakukan secara rahsia.

Ramai yang mengatakan ia membolehkan penjenayah menggunakanya dalam melakukan penggubahan wang haram dan perkara jenayah lain, namun ia mempunyai sisi positif. Pasti akan ada permintaan untuk wang kripto seperti ini, dan Monero adalah yang terbesar ketika ini.

Sama seperti Monero, Zcash adalah wang kripto yang menyimpan sebahagian daripada transaksinya secara peribadi. Ia juga merupakan wang digital yang fokus kepada privasi dan keupayaan mengekalkan transaksi individu secara rahsia, dalam meraih perhatian daripada individu berprofil tinggi, dan juga orang biasa.

Jika anda fikirkan, mengapa orang lain perlu tahu wang anda dibelanjakan ke mana, kan? Anda sahaja yang berhak mempunyai akses kepada maklumat-maklumat ini, dan Zcash adalah wang digital yang menjanjikan perkara ini.

Dahulunya mata wang digital ini dikenali sebagai DarkNote. Namun, ia kelihatan lebih baik apabila namanya ditukar. Terdapat beberapa faedah yang ditawarkan oleh mata wang ini termasuklah privasi transaksi. Butiran mengenai Digital Note:

Mata wang seterusnya dikenali sebagai Litecoin. Mata wang ini dibina menggunakan algoritma yang berbeza dari Bitcoin dan mata wang digital yang lain. Litecoin juga merupakan antara mata wang paling lama dalam pasaran digital.

Ia dilancarkan pada tahun 2011, dan jika Bitcoin dianggap seperti emas, Litecoin pula adalah seperti perak. Ia menggunakan bahasa Scrypt yang dibina secara berlainan daripada yang lain. Disebabkan usianya dan penggunaan di kalangan pasaran internet tertentu, Litecoin kekal dan semakin mendapat perhatian, serta nilainya berkemungkinan besar akan mengalami peningkatan.

Daripada semua mata wang digital yang ada, Ethereum dikatakan bakal menjadi mata wang digital masa depan. Ia bertindak sebagai platform untuk mewujudkan "Kontrak Pintar", yang bermakna Ethereum boleh digunakan sebagai kerangka untuk orang lain menghasilkan wang digital dan mata wang baru.

Katakan tiba-tiba Amazon atau Microsoft ingin mencipta mata wang digital sendiri untuk memberi ganjaran kepada sesiapa sahaja yang ingin menggunakannya, mata wang tersebut berkemungkinan besar dibina berdasarkan Ethereum.

Boleh katakan Ethereum seperti internet yang membenarkan mata wang baru dibina di atasnya. Ketika ini, Ethereum mempunyai nilai besar yang masih tidak disedari orang ramai!


8 Kisah seram yang dikongsi oleh para pendaki gunung Everest

Gunung Everest diselubungi dengan pelbagai fenomena aneh, penampakan hantu dan juga pelbagai misteri yang sukar dirungkai. Misi menyelamat di gunung tertinggi ini juga mungkin merupakan misi membunuh diri. Dengan keadaan cuaca yang sangat ekstrim, gunung ini menjadi kubur kepada pendaki yang terkandas atau bernasib malang. Mayat pendaki seringkali dibiarkan membeku di dalam salji.

Jadi tidak hairanlah jika ramai yang melaporkan kejadian ngeri di gunung Everest ini. Samada kisah seram ini palsu atau betul ianya masih menjadi perbualan. Kami kongsikan bersama anda beberapa kisah seram yang seringkali dikongsi di antara para pendaki gunung paling tinggi di dunia ini.

Disebalik ratusan mayat terbiar yang boleh dijumpai di gunung ini, salah satunya yang paling popular dan menjadi buah mulut orang ramai ialah mayat seorang lelaki yang dikenali sebagai "Si Kasut Hijau" yang nama sebenarnya ialah Tsewang Paljor. Mayat itu kini menjadi sebagai tanda puncak Timur Laut bahagian gunung itu.

Ramai pendaki mengambil kesempatan mengambil gambar bersama mayat yang popular ini dan salah satu di antara pendaki yang bernasib malang iaitu David Sharp, mati akibat hyporthemia betul-betul bersebelahan mayat "si kasut hijau" ini.

Gunung Everest memang terkenal kerana mayatnya. Pendaki datang dari seluruh pelusuk dunia untuk mendaki gunung tertinggi ini namun tidak semuanya selamat dengan keadaan ekstrim di situ. Terdapat tanah runtuh, tebing licin dan perubahan cuaca mendadak yang terbukti membunuh.

Malangnya banyak mayat yang dibiarkan tanpa dikenalpasti. Pada tahun 2017, 4 mayat telah dijumpai di dalam khemah berdekatan base camp gunung ini. Para penganalisis berpendapat mereka mati akibat altitude sickness. Namun yang lebih menyeramkan tiada satu pun agensi pendakian yang melaporkan kehilangan para pendaki waktu itu.

Seorang pendaki dari kaum Sherpa dari Nepal iaitu Pemba Dorje menceritakan sewaktu dia membuat pendakian pada tahun 2004, dia didatangi oleh satu lembaga hitam. Dia berkata semasa dia berhenti berehat di ketulan batu besar, beberapa roh menyerupai lembaga hitam datang kepadanya sambil menghulurkan tangan meminta diberi makanan.

Dia berpendapat itu mungkin roh pendaki yang mati di situ sebelum ini. Ini mungkin disebabkan salah satu tradisi menghormati pendaki yang terkorban ialah dengan membiarkan sahaja mayat mereka bersemadi di gunung itu.

Pada tahun 1933 seorang pendaki iaitu Frank Smythe memberitahu semasa pendakiannya dia merasakan yang dia tidak keseorangan. Ketika itu dia menghampiri kawasan pendakian yang paling ramai memakan korban. Semasa berhenti berehat untuk seketika, dia telah didatangi oleh seorang lelaki.

Walaupun merasa aneh kerana tidak tahu dari mana lelaki itu datang namun dia memberikan makanan yang dibawanya untuk dikongsikan bersama lelaki yang tidak dikenali itu. Selepas itu dia meneruskan pendakian bersendirian dan mendapati seperti ada 2 objek hitam yang peling sedang terbang mengikutinya.

Salah satu objek itu seperti sedang bercangkung dan mempunyai sayap separa siap dan satu lagi seperti bonjolan asap yang keluar dari cerek panas. Objek itu mengikutinya untuk beberapa jangka waktu dan kemudian hilang begitu sahaja dengan sendirinya.

Seorang penduduk tempatan perkampungan Himalaya yang berdekatan iaitu Mohan Singh, melaporkan dia ternampak seorang kelibat lelaki yang tidak dikenalinya sedang memotong kayu pokok yang ditebangnya sendiri di hadapan rumahnya pada musim sejuk tahun 2009.

Tiba-tiba sahaja awan bertukar menjadi gelap dan lelaki misteri itu terus menerpa Singh sambil memegang bajunya dan bertanya mengapa dia menebang pokok di hadapan rumahnya itu.

Kata Singh lagi dia terkejut apabila mendapati tangan lelaki itu menembusi badannya dan selepas itu lelaki misteri itu berubah bentuk menjadi 9 kaki tinggi besarnya dan kemudian mengecil sehingga sebesar seekor ayam.

Selepas melarikan diri dari lelaki misteri itu, Singh mendapat demam yang teruk. Dia telah meminta bantuan seorang paderi Hindu untuk datang dan melakukan upacara penyembelihan kambing bagi menghalau roh jahat yang mengganggunya.

Perdebatan tentang kewujudan Yeti atau gergasi salji ini sebenarnya datang dari pelbagai gambar yang diambil oleh pendaki-pendaki yang menemui bekas tapak kaki makhluk itu. Salah seorang pendaki iaitu Eric Shipton berkongsi cerita penemuannya.

Dia memberitahu suatu hari ketika sedang mendaki di ketinggian 19,000 kaki, dia telah menjumpai kesan tapak kaki di dalam timbunan salji. Dia dan rakan-rakannya cuba untuk mengikuti jejak itu namun berhenti setelah setengah kilometer kerana peralatan dan kelengkapan berat yang mereka bawa.

Mereka berpendapat kesan tapak kaki itu berkemungkinan tidak sampai 24 jam yang lepas dan mereka yakin kesan tapak kaki itu kepunyaan bukan sahaja satu tetapi 2 makhluk yang berkemungkinan Yeti itu.

Pada tahun 1975, Dougal Haston dan Doug Scott mendakwa mereka didatangi "pendaki ketiga" dan membantu mereka mengharungi salah satu malam yang paling dahsyat cuacanya. Mereka berdua merupakan pendaki pertama yang berjaya mendaki gunung Everest menggunakan laluan yang belum pernah ditanda atau dilalui oleh pendaki lain.

Lembaga pendaki ketiga itu dikatakan meneman mereka dan memberikan mereka semangat untuk terus berjuang pada malam di mana cuacanya paling teruk mereka alami.

Baba Harbhajan Singh, seorang tentera India dikenali sebagai "Wira Nathula" telah mati pada tahun 1968 kerana tergelincir jatuh ke dalam salah satu anak sungai ketika mengembala sekumpulan kaldai di Himalaya. Mayatnya dijumpai oleh pasukan penyelamat yang telah ditunjukkan sendiri oleh rohnya.

Salah seorang tentera telah bermimpi Singh datang ke dalam mimpinya dengan menunggang kuda memberitahu di mana lokasi terletaknya mayat tubuh badannya. Sehingga kini ada laporan mengatakan bahawa roh Singh dilihat menjaga sempadan India dan Nepal itu.

Itulah sebahagian daripada kisah seram yang diceritakan oleh para pendaki dan juga penduduk tempatan. Ada sesetengah pihak menganggap kisah ini benar kerana banyaknya mayat yang dibiarkan di sana dan ada juga yang berpendapat kerana keadaan ekstim gunung ini membuatkan para pendaki berhalusinasi. Anda tentukan sendiri.


Piramid Misteri Di Amerika Syarikat Yang Anda Tak Pernah Dengar

Jika disebutkan mengenai piramid, pastinya majoriti daripada kita membayangkan piramid yang terdapat di Giza, Mesir. Namun, terdapat sebuah sangat misteri yang mana anda mungkin tak pernah dengar dan tahu.

Piramid ini terletak di Daerah Cavalier, North Dakota, Amerika Syarikat. Struktur yang mempunyai bentuk piramid misteri ini mewakili titik perlanggaran dua dunia dalam radar yang besar.

Namun, ada yang mempercayai bahawa fasiliti ini digunakan untuk tujuan yang lebih besar. Ramai ahli ufologi (berkenaan UFO) dan penyelidik mempersoalkan reka bentuk pelik kompleks ini yang mana mengapa ia perlu dibina dengan bentuk piramid.

Mengapa ia perlu menyerupai piramid kuno yang dibina beribu-ribu tahun lalu di Mesir, Amerika dan asia? Apakah hubungan yang mungkin ada pada fasiliti ini dengan keajaiban purba tersebut?

Mungkinkah piramid yang dibina pada zaman moden ini membuktikan teori yang menyokong bahawa orang purba tidak menghasilkan piramid mereka sebagai makan dan monumen, tetapi sebagai struktur yang mempunyai tujuan lebih besar?

Tujuan piramid radar ini adalah untuk mengesan dan memintas peluru berpandu balistik yang dilancarkan oleh Kesatuan Soviet yang boleh mengancam Amerika Syarikat, ketika Perang Dingin.

Pangkalan radar "berteknologi tinggi" ini dilengkapi dengan 30 peluru berpandu pemintas LIM-49A Spartan dan 16 peluru berpandu jarak pendek yang boleh memusnahkan ancaman seperti peluru berpandu yang masuk ke tanah AS.

Pihak tentera AS percaya bahawa kompleks baru ini akan menyediakan keselamatan dan cara yang baru yang canggih untuk menghapuskan ancaman serangan peluru berpandu nuklear dari USSR kerana kemampuannya memintas peluru berpandu musuh sebelum mencapai tanah AS iaitu di atmosfera.

Dengan kelengkapan seperti radar yang terletak di setiap sisi, piramid ini menyediakan liputan 360 darjah dan mampu mengesan peluru berpandu antara benua di jarak 1,100 kilometer dan memintas mereka sebelum masuk semula.

Kongres di Washington DC telah menerbitkan gambar-gambar dan luksan pembinaan pangkalan asas peluru berpandu ketenteraan dengan bentuk piramid ini pada tahun 1975.

Dalam gambar yang diambil oleh Benjamin Halpern dari kerajaan AS, peringkat pembinaan yang berbeza itu kelihatan sangat serupa dengan reka bentuk piramid Mexico, iaitu Kukulkan yang terletak di kompleks arkeologi Chichen Itza.

Bahagian dalaman piramid ini sama seperti luarannyaa yang sangat menakjubkan dan menjadi pangkalan bawah tanah yang terletaknya bilik kawalan dan sistem pemantauan. Kesemua bilik-bilik ini disambungkan kepada rangkaian radar yang dahsyat, di seluruh tanah AS.

Pembinaanya seolah-olah seperti dalam filem Star Wars, namun reka bentuknya yang unik telah membangkitkan persoalan.

Stesen berteknologi tinggi ini "ditutup secara rasmi" hanya empat bulan selepas dibuka. Namun, laporan berkenaan mengapa fasiliti yang menelan kos berpuluh juta ini ditutup selepas 4 bulan beroperasi masih belum dibuat.

Ada yang mempercayai stesen ini tidak berkesan, dan yang lainnya percaya bahawa kos operasi yang tersangat tinggi.

Tidak ketinggalan ada yang percaya bahawa ia masih beroperasi sehingga kini, bukan sebagai kompleks pertahanan tetapi fasiliti seperti Pangkalan Dulce.

Ahli ufologi menyatakan bahawa kerajaan AS tidak akan mensia-siakan komplek yang menelan kos yang tinggi ini dan percaya bahawa piramid futuristik ini adalah struktur yang sangat penting bagi AS. Juga terdapat laporan tentang kewujudan benda pelik menyerupai UFO yang terbang berdekatan piramid ini.


7 Fakta Menakjubkan Mengenai Permainan LEGO Bricks

LEGO bukan saja merupakan salah satu permainan paling popular di dunia, malahan pernah dinobatkan sebagai permainan terbaik di dunia pada tahun 2000, menewaskan anak patung dan teddy bear.

Mempunyai sejarah yang panjang, banyak kisah menarik serta jatuh bangun dalam perniagaan, jenama LEGO kini adalah jenama paling berkuasa di dunia serta dinobatkan sebagai syarikat permainan paling bernilai, pengaruh LEGO ke atas pop-culture dunia semakin lama semakin dirasai.

Terkenal dengan kualitinya yang dikatakan antara terbaik di dunia, berikut adalah 7 fakta menarik tentang LEGO yang kami harap dapat dikongsikan kepada anda.

Tayar getah yang dikeluarkan LEGO setiap tahun tersangatlah banyak sehingga menjadikan LEGO sebagai 'pengeluar tayar getah paling besar di dunia.' Statistik pengeluaran tayar getah bagi LEGO pada tahun 2012 mencapai 381 juta unit tayar, berbanding Bridgestone 190 juta unit, Michelin 184 juta unit dan Goodyear 181 juta unit. Walaupun tayar yang digunakan itu untuk kenderaan mainan, statistik itu sebenarnya agak mengagumkan.

Pada tahun 2009, James May pengacara rancangan terkenal Top Gear telah merealisasikan impiannya untu membina rumah berskala sebenar pertama di dunia hanya dengan menggunakan LEGO sebagai bahan binaan. Impian yang disimpan sejak kecil menjadi kenyataan selepas James dan sukarelawan berjaya membina rumah itu menggunakan 3.2 juta blok LEGO. Mempunyai hiasan dalaman, tandas, tempat mandi dan bilik tidur yang dibina sepenuhnya dengan LEGO, James dapat tinggal di sana buat sementara; sebelum rumah itu perlu diruntuhkan berikutan menghalang akses ke kawasan ladang anggur ketika tiba musim berbuah.

Nathan Sawaya mungkin bukan satu nama yang dikenali tetapi dia adalah artis seni yang menjadikan LEGO sebagai bahan menyerlahkan bakat artistik beliau. Menggunakan LEGO untuk menghasilkan arca-arca unik, persembahan The Art of the Brick diadakan di seluruh dunia sebagai satu platform Nathan berkongsi hasil karyanya. Bekas seorang peguam di New York, Nathan menjadi artis pertama di dunia yang berkarya dengan LEGO sepenuhnya sejak 2002. Apa yang unik, Nathan akan menghasilkan arca-arca yang berlainan mengikut lokasi pameran diadakan.

Dengan ketinggian 118 kaki, menara tertinggi di dunia yang dibina menggunakan LEGO terletak di Tel Aviv, Palestine/Israel. Projek itu yang dimulakan sebagai memperingati seorang kanak-kanak pengidap kanser yang meninggal dunia bernama Omer Sayag, dimulakan oleh organisasi Young Engineers dan majlis perbandaran Tel Aviv.

Menggunakan lebih sejuta bongkah LEGO, orang ramai mengambil masa lebih 10 hari untuk menyiapkan menara itu. Menara yang dinamakan Omer Tower setakat ini belum diiktiraf sebagai menara LEGO tertinggi, namun ketinggiannya yang melebihi 3 kaki rekod sebelum ini, besar kemungkinan akan melayakkannya memegang rekod tersebut.

Sekiranya anda lihat pada setiap bongkah LEGO, ada kod yang dicetak yang terisi dengan 3 angka, sebagai contoh "1-23." Kod yang dicetak ini sebenarnya adalah kod pengeluaran bongkah tersebut. Sekiranya ada kecacatan pada mana-mana bongkah, kilang LEGO dengan mudah akan mengetahui acuan mana yang mempunyai kecacatan berdasarkan kod tersebut. Begitulah telitinya sistem pembuatan yang diamalkan oleh LEGO.

Tujuan majoriti figura LEGO diwarnakan kuning selain daripada set-set khas yang memaparkan watak tertentu, adalah kerana warna kuning dirasakan oleh LEGO, sebagai warna yang bersifat neutral serta tidak memaparkan sebarang kaum. Penggunaan warna kuning ini juga membuka imaginasi mereka yang sedang bermain untuk bebas menjadikan figura-figura LEGO apa saja watak tanpa ada unsur diskriminasi atau stigma kaum.

Jawapan mudahnya - kerana kekuatan LEGO itu sendiri. Dalam satu kajian yang dilakukan oleh penyelidik dari Fakulti Kejuruteraan Open University, dengan menggunakan penekan hidraulik yang cuba untuk memampatkan sebiji bongkah LEGO, tekanan yang diperlukan untuk memampatkannya berada 4200N. Ini bersamaan dengan tekanan yang disebabkan oleh objek seberat 432kg diletakkan di atasnya.

Sekiranya sebuah menara dibina hanya dengan menggunakan satu bongkah LEGO disusun menegak setiap lapisan, satu bongkah paling bawah itu mampu menahan berat 375,000 bongkah LEGO setinggi 3.5 kilometer sebelum pecah. Kuat kan struktur LEGO ni? Atas sebab itulah kaki kita sakit yang teramat sangat bila kita pijak LEGO.


Nannie Doss: Pembunuh Bersiri Yang Sentiasa Senyum Dan Ketawa

Rupa paras yang kelihatan 'innocent' dan 'nerdy' bukan bermaksud seseorang itu seorang yang baik, dan tidak berkemungkinan untuk melakukan jenayah kejam seperti pembunuhan bersiri. Kes Nannie Doss yang dikenali sebagai Giggling Granny di Amerika Syarikat suatu ketika dahulu membuktikan kenyataan ini.

Nama sebenar Nannie Doss adalah Nancy Hazel. Dia dilahirkan di Blue Mountain, Alabama pada tahun 1905 kepada pasangan James dan Louisa Hazel. Nannie mempunyai 3 orang adik beradik perempuan dan seorang abang. Dia mempunyai permulaan hidup yang normal seperti kanak-kanak lain, dan merupakan seorang yang berkelakuan baik.

Sebagai gadis muda, Nannie membesar dengan novel-novel romantik. Pada usia 16 tahun dia telah mengahwini Charley Bragg, hanya selepas 4 bulan menjalinkan hubungan cinta. Mereka bertemu di sebuah kilang pengeluar kain di mana keduanya bekerja. Mereka memiliki 4 orang anak perempuan sepanjang perkahwinan.

Menjadi seorang ibu bagaimanapun bukanlah sesuatu yang mudah, dan Nannie menghadapi kesukaran menyesuaikan diri dan dia mula menjadi seorang pemabuk. Apabila 2 orang anak perempuannya mati secara mengejut dan misteri, Charley melarikan diri daripada Nannie bersama seorang lagi anak mereka, Melvina. Charley meninggalkan seorang bayi yang baru lahir, Florine dalam jagaan Nannie.

2 tahun selepas perceraian dengan Charley, Nannie telah berkahwin dengan Frank Harrelson dan mereka tinggal di Anniston, Alabama. Walaupun Frank seorang alkoholik dengan rekod jenayah, perkahjwinan mereka bertahan selama 16 tahun. Namun, segalanya bukan indah belaka.

Pada tahun 1945 ketika di sebuah parti di rumah mereka, Frank telah menyerang Nannie secara peribadi. Tindakan ini adalah satu kesilapan besar buat Frank dalam jangka masa panjang. Frank telah dilaporkan mati secara misteri akibat keracunan tidak lama selepas kejadian di parti tersebut.

Nannine kemudiannya berkahwin dengan suami ketiganya, iaitu Arnie Lanning. Mereka bertemu melalui iklan dating dalam sebuah akhbar North Carolina. Seperti Frank, Arnie juga adalah seorang pemabuk dan kaki perempuan. Tidak lama selepas perkahwinan mereka, Arnie telah mati mengejut akibat serangan jantung, sangat misteri.

Tidak lama selepas kematian Arnie, rumah milik pasangan tersebut telah musnah akibat kebakaran, dan Nannie memperolehi duit insuran rumah. Suami keempat, Richard Morton, mati akibat keracunan misteri tidak lama selepas ibu Nannie, Lou datang untuk tinggal bersama pasangan itu pada tahun 1953.

Walaupun dengan semua tragedi yang berlaku, Nannie belum puas untuk melalui alam perkahwinan. Malah, tahun yang sama kematian Richard, Nannie berkahwin buat kali kelima dan terakhir. Kali ini, dia berkahwin dengan Samuel Doss yang berasal dari Tulsa. Tidak seperti suami-suami sebelumnya, Samuel adalah seorang yang warak dan kerap ke gereja untuk beribadat.

Samuel dan Nannie walaubagaimanapun tidak serasi. Tidak lama selepas mereka berpindah bersama, Samuel secara tiba-tiba jatuh sakit disebabkan simptom seperti demam. Dia akhirnya dikesan mengalami jangkitan pada saluran penghadaman, dan berjaya dirawat sembuh di hospital.

Tidak lama selepas kepulangannya ke rumah, dia ditemui mati. Doktor peribadi Samuel yang terkejut dengan kematiannya yang secara tiba-tiba telah mengarahkan mayat Samuel diautopsi. Doktor menemui sebab kematian sebenarnya adalah disebabkan tahap kandungan arsenik yang tinggi dalam badan Samuel.

Seperti sesuatu yang tidak kena, mereka mengesyaki berlakunya perbuatan khianat, dan serta merta mebuat keputusan untuk membuat laporan polis. Pihak berkuasa kemudiannya menahan Nannie dan akhirnya dia didakwa menyebabkan kematian Samuel.

Setelah ditangkap, Nannie langsung tidak menyembunyikan apa yang dia lakukan kepada suaminya itu, malah dia turut mengaku membunuh kesemua suaminya sebelum ini. Peliknya, ketika membuat pengakuan, dia kerap kali ketawa sambil menceritakan apa yang dia lakukan kepada mangsa-mangsanya.

Mengejutkan lagi, Nannie turut mengaku membunuh beberapa lagi orang lain selain suaminya, termasuklah kakak, cucu lelaki dan ibunya sendiri. Namun begitu, dia hanya didakwa atas pembunuhan Samuel, dan dikenakan hukuman penjara seumur hidup.

Nannie menjadi terkenal kerana perlakuan peliknya di dalam mahkamah. Dia juga turut digelar sebagai 'Giggling Granny' (Nenek Ketawa) kerana cara ketawa dan senyuman yang aneh ketika menceritakan semula tindakannya yang tidak berperikemanusiaan itu.

Sesetengah daripada masyarakat menyalahkan kecenderungan membunuhnya itu kepada kecederaan kepala semasa kecil, namun Nannie mempunyai perspektif yang berbeza. Menurutnya, dia mendapat inspirasi tersebut daripada novel cinta romantik bagi mencari suami yang sempurna.

Nannie menggunakan cara ini untuk mengurangkan hukuman yang dikenakan terhadapnya akibat pembunuhan yang dilakukan. Kata Nannie kepada polis ketika disoal siasat:

Itulah sebabnya. Saya mencari seorang pasangan yang sempurna, cinta sejati, cinta sebenar kehidupan.

Walaupun ini bukanlah kisah pembunuhan paling sadis dalam sejarah dunia, namun senyuman dan gelak tawa Nannie dalam menceritakan kejadian yang berlaku pasti membuatkannya sebagai salah seorang penjenayah paling menggerunkan di abad ke-20.


Asal-Usul Jenama Kenderaan Jerman Yang Terkenal Di Dunia

Kejuruteraan Jerman mempunyai persepsi yang sangat baik di seluruh dunia. Kenderaan-kenderaan yang membawa jenama Jerman dikatakan antara jentera-jentera terbaik yang terhasil daripada tradisi kecemerlangan kejuruteraan dan tradisi pembuatan yang cemerland serta tidak meminggirkan kualiti.

Atas sebab itulah jenama Jerman mampu meletakkan harga yang agak tinggi berbanding jenama-jenama keluaran negara lain serta kerap dikategorikan kereta mewah, bukan untuk kegunaan semua orang.

Tahukah anda sejarah jenama-jenama kenderaan Jerman yang popular di Malaysia? Berikut adalah sejarah ringkas bagaimana 5 jenama terkenal kenderaan Jerman mendapat nama.

Jenama BMW mempunyai sejarah bermula daripada tahun 1916. Nama BWM berkait dengan 3 sejarah syarikat yang berbeza di Jerman ketika itu iaitu Rapp Motorenwerke, Bayerische Flugzeugwerke dan Automobilwek Elsenach.

Pada mulanya Rapp Motorenwerke yang ditubuhkan oleh Karl Friedrich Rapp, adalah sebuah pembuat enjin kapal terbang. Selepas Karl melepaskan saham dalam syarikat tersebut kepada pemilik barunya, Rapp Motorenwerke dinamakan semula sebagai Bayerische Motoren Werke atau nama singkatannya BMW dan terus mengeluarkan enjin dibawah jenama BMW.

Pada tahun 1922, hakcipta penggunaan nama BMW dibeli dan ditukar menjadi hak milik pemegang saham terbesar Bayerische Motoren Werke, seorang hartawan bernama Camillo Catiglioni. Camillo adalah salah seorang pelabur terbesar sebuah syarikat pesaing BMW, yang bernama Bayerische Flugzeug-werke atau BFW.

Pada tahun 1922, Bayerische Motoren Werke diletakkan di bawah kawalan BFW namun nama BMW dikekalkan untuk digunakan dan nama Bayerische Motoren Werke AG kekal digunakan sehingga kini. Bayerische Motoren Werke dalam bahasa Inggeris membawa maksud 'Bavarian Motor Works' dan AG itu membawa singkatan kepada 'syarikat milikan awam terhad.'

Nama Mercedes mempunyai sejarah dengan beberapa jenama kenderaan terkenal lain di dunia. Dua nama berkait rapat dengan Mercedes adalah jenama Daimler dan Maybach, dengan sejarah dan warisan Mercedes ketika ini, berpunca daripada Gottlieb Daimler sebagai pengasas kenderaan Daimler dan William Maybach sebagai pengasas jenama Maybach.

William adalah jurutera kepada syarikat milik Daimler dan kenderaan rekaannya banyak dibeli oleh seorang hartawan Austria bernama Emil Jellinek. Emil adalah seorang peminat kereta tegar dan kerap menyumbangkan dana untuk penambahbaikan kejuruteraan kereta perlumbaan waktu itu. Berikutan kematian Gottlieb Daimler pada 1900, Emil lebih banyak bekerjasama dengan William membincangkan idea dan konsep dalam membangunkan kenderaan berprestasi tinggi untuk digunakan dalam perlumbaan dengan bantuan anak kepada Gottlieb Daimler iaitu Paul.

Hasil kerjasama mereka bertiga, pada tahun 1901 kilang Daimler mengeluarkan kereta pertama yang digelarkan kereta moden pertama dunia, iaitu Mercedes 35. Emil menamakan model itu sempena nama anak perempuannya iaitu Mercédès Adrienne Jellinek.

Dengan penggabungan syarikat Daimler dan sebuah syarikat lain bernama Benz dilakukan pada tahun 1926, mereka memilih untuk mengekalkan nama Mercedes sebagai nama jenama menjadikan 'Mercedes-Benz' digunakan, dengan nama syarikat mereka bertukar menjadi Daimler-Benz.

Mercedes meninggal dunia ketika berusia 39 tahun di Vienna, Austria pada tahun 1929 tiga tahun selepas kelahiran jenama Mercedes-Benz. Nama tersebut kekal digunakan sehingga ke hari ini.

Porsche adalah sebuah syarikat pengeluar kereta kebal perang yang beribu pejabat di Stuttgart, Jerman. Diasaskan oleh seorang ahli perniagaan bernama Ferdinand Porsche dan didaftarkan dengan nama Dr. Ing. h. c. F. Porsche GmbH, syarikat Porsche adalah syarikat yang bertanggungjawab menghasilkan Volkswagen Beetle, kereta pertama di dunia yang direka untuk praktikaliti orang ramai.

Bertindak sebagai jurutera yang dilantik oleh kerajaan Jerman dalam membina Beetle, Ferdinand banyak belajar daripada pengalamannya membina Beetle. Namun kekalahan perang membuatkan Ferdinand dipenjarakan dan kilang Volkswagen jatuh ke tangan British. Anaknya, Ferry Porsche mula memikul impian ayahnya dan membina kereta sendiri kerana merasakan ketiadaan kereta yang mampu menarik minatnya. Ferry mengambil alih tugas ayahnya dalam pengurusan syarikat lalu berjaya mengeluarkan model kereta pertama mereka, Porsche 356.

Selepas Ferdinand dibebaskan pada tahun 1947, Dr. Ing. h. c. F. Porsche GmbH mengambil alih tugas pengeluaran model 356 dan mula menambah baik model mereka.

Walaupun model 356 adalah model pertama yang dikeluarkan secara besar-besaran, Porsche sebenarnya sudah mengeluarkan 3 unit kereta pertama mereka untuk perlumbaan yang dinamakan model Type 64, namun kenderaan tersebut tidak digunakan berikutan perlumbaan tersebut dibatalkan. Nama Porsche terus dikekalkan penggunaannya sehingga ke hari ini dan rekaan Porsche yang unik, diinspirasikan daripada 2 model paling awal mereka, terus menjadi asas kepada semua rekaan Porsche moden.

Volkswagen adalah projek yang datang daripada idea pemimpin kerajaan Nazi Jerman, Adolf Hitler. Mempunyai idea untuk mencipta kereta yang murah serta mampu dimiliki oleh segenap lapisan masyarakat Jerman, kerajaan Jerman melantik Ferdinand Porsche yang mempunyai pengalaman luas dalam mereka bentuk kenderaan.

Spesifikasi kenderaan itu perlulah murah serta mempunyai keluasan yang baik. Kenderaan tersebut perlu memuatkan empat orang penumpang serta mempunyai kelajuan 100km/j. Apa yang lebih penting bagi kerajaan Jerman ketika itu, kadar penggunaan minyaknya haruslah munasabah dengan kadar 7 liter digunakan untuk setiap perjalanan 100 kilometer.

Oleh kerana tidak ada syarikat kereta mahu membuat kenderaan berkos rendah ketika itu, kerajaan Jerman menubuhkan sendiri syarikat pembuatan kereta yang dinamakan Volkswagen, yang membawa maksud 'kereta orang ramai.' Hasil rekaan Ferdinand Porsche digunakan dalam rekaan kenderaan keluaran Volkswagen dan dinamakan dengan beberapa nama lain seperti kdF-Wagen, sebelum Beetle dipilih berikutan bentuknya yang mirip dengan kumbang.

Kisah bagaimana jenama Audi mendapat nama agak panjang juga kisahnya. August Horch adalah pengasas kepada syarikat A.Horch & Cie di Cologne, Jerman sebelum berpindah ke Saxony. Selepas perpindahan dan penggabungan dengan syarikat lain, nama syarikat beliau ditukarkan kepada August Horch & Cie. Motorwagenwerke AG.

Krisis yang berlaku memaksa August keluar dan menubuhkan syarikatnya sendiri iaitu August Horch Automobilwerke GmbH, namun syarikat lamanya mengambil tindakan saman kerana menggunakan nama syarikat mereka (yang asalnya daripada nama August Horch sendiri). Mahkamah memutuskan agar August tidak lagi menggunakan nama beliau sebagai nama syarikatnya.

Pada mesyuarat tidak rasmi yang berlaku dalam apartmen rakan kongsi beliau bernama Franz Fikentscher dan abangnya Paul, August cuba untuk mencipta satu jenama baru. Anak Franz yang sedang belajar dan berkemahiran berbahasa Latin mendengar perbincangan mereka dan memberitahu nama 'Horch' dalam dalam Bahasa Jerman bermaksud 'mendengar' atau 'audi.'

Remaja itu mencadangkan supaya mereka menggunakan perkataan latin itu yang membawa makna yang sama dengan maksud nama 'horch' namun dalam bahasa yang berlainan.

Pada 25 April 1910, August mendaftarkan Audi Automobilwerke GmbH Zwickau sebagai nama syarikat baru beliau, untuk terus mengeluarkan sendiri model kereta mereka. Kereta pertama mereka, Audi Type A dikeluarkan pada tahun tersebut.


6 kisah sumpahan pemenang nombor ekor yang memakan diri sendiri

Anda mesti pernah berangan mahu menang duit loteri kan? Mungkin juga anda pernah senaraikan apa yang anda ingin lakukan sekiranya menang wang tunai dalam jumlah yang besar. Walaupun loteri dan judi ini adalah haram bagi orang Islam, sudah menjadi lumrah bagi mana-mana manusia untuk memasang angan-angan "Andai Aku Kaya."

Jika anda sedang mengalami kesempitan hidup, mungkin anda rasa seperti wang loteri adalah penyelesaian bagi segala masalah untuk melangsaikan hutang dan membina kehidupan baru. Namun, tahukah anda, majoriti orang yang memenangi loteri tidak tahu untuk menyesuaikan diri dengan kekayaan mengejut itu dan ramai antara mereka yang akhirnya diisytiharkan bankrap.

Apabila anda memenangi wang loteri, ketamakan ahli keluarga dan rakan-rakan akan mula dapat dilihat. Secara tiba-tiba anda mempunyai sepupu bau-bau bacang yang ingin meminjam wang, adik-beradik yang sentiasa meminta-minta bahkan orang yang tidak dikenali juga akan berpura-pura mengenali anda. Sembilan pemenang loteri berikut telah merasa sendiri pengalaman itu dan mungkin ia merupakan sejarah paling hitam dalam hidup mereka:

Abraham Shakespeare merupakan pemenang jackpot berjumlah USD30 juta dan memilih untuk menerima bayaran sebanyak USD17 juta sekali gus. Abraham sememangnya dikenali sebagai seorang lelaki yang pemurah dan baik hati. Dia tahu yang kekayaan itu tidak akan mengubah apa-apa pada dirinya.

Orang di sekeliling Abraham juga tahu sifat pemurah yang ada pada diri Abraham. Jadi, ramai yang mula datang dengan kisah sedih masing-masing untuk meminta wang daripadanya. Ada yang sanggup meminta wang ketika terserempak dengannya di tepi jalan. Dia tidak pernah kedekut dan sentiasa memberi. Lama-kelamaan, wang kemenangannya semakin susut.

Seorang wanita bernama Dorice Moore kemudian telah bertemu dengan Abraham namun dia mempunyai sebab yang berlainan. Dia menawarkan diri untuk menguruskan wang Abraham. Abraham membuat keputusan mengambilnya bekerja dan wanita keji itu telah menggunakan 1 juta dolar dengan membeli kereta mewah dan bercuti seperti orang kaya.

Penipu itu tidak berpuas hati lagi dengan rancangannya untuk memiliki kesemua wang Abraham. Dia akhirnya membunuh Abraham dengan dua tembakan di dada dan menanam jasadnya di sebuah tanah kosong yang terbiar. Apabila ditanya oleh sesiapa yang mencari Abraham, dia membuat cerita yang Abraham keluar bandar untuk mencari ketenangan daripada didesak orang ramai.

Penipuan itu berlarutan selama beberapa bulan. Ada sesetengah orang yang menerima kiriman mesej daripada Abraham, anak Abraham masih menerima hadiah dan ada juga orang yang ternampak 'kelibat' Abraham. Kesemua ini adalah penipuan yang dirancang oleh Dorice. Malah, seorang pelakon telah diupah untuk menyamar sebagai Abraham untuk menelefon ibunya.

Ahli keluarga Abraham berasa musykil dengan situasi yang berlaku. Mereka dapat menghidu perbuatan Dorice dan melaporkan kehilangan Abraham kepada pihak berkuasa. Mayat Abraham akhirnya dijumpai pihak polis dan Dorice ditahan dan didapati bersalah atas kesalahan membunuh. Dia sedang menjalani hukuman penjara seumur hidup atas ketamakannya. (sumber 1, 2, 3)

Urooj Khan menang satu juta dolar dan menerima jumlah bayaran sekali gus sebanyak USD425,000. Dia begitu teruja dan mempunyai banyak perancangan dengan wang itu. Sebahagiannya mahu didermakan kepada hospital kanak-kanak dan sebahagian lagi ingin digunakan untuk memperluaskan perniagaannya.

Selepas menghadiri satu sidang akhbar tentang kemenangan besarnya, Urooj pulang ke rumah seperti biasa dan makan bersama isteri, anak perempuan dan ayah mertuanya.

Sejurus selepas itu, dia mula rasa tidak sedap badan dan tidur lebih awal. Pada tengah malam itu, dia terjaga dari tidur dengan sakit yang tidak dapat ditahan sehingga tidak sedarkan diri. Isterinya menghubungi 911 dan dia dibawa ke hospital. Keesokan harinya Urooj disahkan meninggal dunia.

Doktor melaporkan kematiannya disebabkan serangan jantung. Walau bagaimanapun, abang Urooj tidak berpuas hati dengan jawapan itu dan meminta pihak hospital membuat autopsi. Laporan autopsi mendedahkan terdapat jumlah sianid yang tinggi dalam darah Urooj sehingga menyebabkan dia menemui ajal.

Malangnya, pihak polis tidak dapat menemui sebarang bahan bukti untuk mengenal pasti siapakah pembunuh Urooj Khan yang sebenarnya. (sumber 1, 2, 3)

Selepas ditolak cukai dan penalti bayaran sekali gus, hadiah loteri Andrew Whittaker yang pada mulanya bernilai USD314 juta menjadi $113 juta. Selepas menerima bayaran itu, dia terus membuat kerja amal dengan mendermakan kepada gereja dan memulakan satu pertubuhan untuk membantu orang ramai mendapatkan pekerjaan, membeli barang dapur dan menyambung persekolahan.

Ketika itulah surat untuk mendapatkan bantuan mula membanjiri hidup Andrew. Dia terpaksa mengupah tiga orang pekerja hanya untuk membuka surat. Mereka bekerja lebih 8 jam setiap hari untuk membuka surat.

Tidak kurang juga lambakan manusia yang datang sendiri ke rumah Andrew dengan kisah menyayat hati tentang kesusahan dan masalah kewangan mereka. Ada yang menjadi berang sekiranya Andrew tidak membantu dan ada juga yang mengugut keluarga Andrew. Malah, ada juga yang sanggup memfailkan saman palsu ke atas Andrew. Andrew telah menghabiskan lebih 3 juta dolar untuk mempertahankan dirinya daripada 'serangan' seperti ini.

Andrew amat tertekan dengan situasi yang melemaskan itu dan mula mencari keseronokan. Dia belajar mengunjungi kelab tarian bogel dan berjudi. Pernah terjadi di kelab tarian itu di mana Andrew membawa bersama setengah juta dolar dalam beg bimbitnya dan seseorang telah meletakkan dadah dalam minuman Andrew untuk mencuri beg itu.

Kemewahan Andrew juga dapat dirasai oleh salah seorang cucu kesayangan Andrew yang masih gadis remaja iaitu Brandi. Malangnya limpahan wang yang diberikan datuknya membuatkan Brandi amat suka didekati oleh pengedar dadah. Akhirnya Brandi menjadi seorang penagih dan dihantar ke pusat pemulihan. Ia tidak berkesan dan Brandi melarikan diri dari pusat itu selepas beberapa ketika. Dia dijumpai dua tahun kemudian dalam keadaan mati dan mempunyai banyak kesan bahan terlarang dalam sistem tubuhnya.

Kematian Brandi menyebabkan banyak pergaduhan dan tekanan dalam perkahwinan Andrew. Beberapa tahun selepas itu pula, satu-satunya anak Andrew, iaitu ibu kepada Brandi pula meninggal dunia. (sumber 1, 2, 3)

Jeffrey Dampier merupakan seorang pemenang loteri berjumlah $20 juta. Tidak lama selepas kemenangannya, Jeffrey bercerai dengan isterinya dan wang itu dibahagikan sama rata.

Jeffrey mula mendampingi teman wanita baru bernama Crystal Jackson. Crystal dan adik-beradik perempuannya berpindah ke Florida untuk lebih dekat dengan Jeffrey dan memudahkannya untuk menjaga mereka semua di kawasan itu.

Salah seorang kakak Crystal, Victoria, telah menjemput Jeffrey datang ke rumah mereka. Apabila tiba, Victoria dan teman lelakinya Nathaniel meminta Jeffrey memberikan lebih banyak wang kepada mereka. Nathaniel mengeluarkan sepucuk pistol dan menyuruh Victoria mengikat tangan Jeffrey. Mereka berjaya merampas ribuan dolar daripada Jeffrey namun masih tidak berpuas hati.

Nathaniel mengacukan pistol ke kepala Jeffrey dan menyuruh dia mengikut mereka keluar dari rumah. Victoria memandu van sementara Nathaniel mula memukul Jeffrey menggunakan pistol sambil meminta lebih banyak wang.

Akhirnya, Victoria memberhentikan van di tepi jalan dan diarahkan oleh Nathaniel untuk menembak Jeffrey. Jika Victoria enggan patuh pada arahan, Victoria yang akan ditembak. Victoria akur dan menembak teman lelaki adiknya yang pemurah itu.

Pasangan kejam itu berjaya ditangkap dan meringkuk dalam penjara seumur hidup. (sumber 1, 2)

Renné Senna ialah seorang lelaki dari Brazil yang tidak bernasib terlalu baik. Kedua-dua kakinya telah dipotong akibat kencing manis sehingga memaksa dia berhenti kerja sebagai pemotong daging dan menjual barangan kecil di tepi jalan. Isterinya tidak gembira dengan kemiskinan dan keadaan hidup ditimpa malang itu lalu meninggalkannya. Anak-anak juga dibawa pergi meninggalkan Renné.

Pada tahun 2005, nasibnya berubah apabila memenangi loteri bernilai lebih USD16 juta dolar. Renné mula bertemu janji dengan seorang wanita yang 25 tahun lebih muda bernama Adriana Almeida. Mereka sudah mengenali antara satu sama lain agak lama namun Adriana lebih berminat dengan Renné apabila dia mula memiliki harta yang banyak.

Mereka mendirikan rumah tangga dan di situlah masalah bermula. Adriana diberikan kuasa menguruskan segala aset dan dia berjaya menghasut Renné supaya mengeluarkan 11 orang adik-beradiknya daripada wasiat. Wasiat yang baru menamakan Adriana sebagai pewaris separuh kekayaan Renné.

Disebabkan Adriana menguruskan kesemua akaun bank, dia boleh mengambil wang daripada akaun yang dimiliki bersama dan memindahkan sebanyak $580,000 ke dalam akaun peribadi untuk membeli sebuah penthouse. Renné menyedari perkara ini dan berasa curiga dengan Adriana. Mereka bertengkar dan Renné mendapat tahu bawaha Adriana telah berlaku curang dengannya. Renné kemudian berkata yang dia akan mengeluarkan nama Adriana dari segala wasiat.

Selang beberapa hari, Renné sedang dalam perjalanan menuju ke tempat minum kegemarannya apabila dua orang lelaki menaiki motosikal tiba-tiba muncul dan meminta wang daripada Renné. Renné akhirnya ditembak beberapa kali dan dibiarkan mati.

Selepas siasatan, pihak berkuasa mendapati Adriana merupakan dalang pembunuhan Renné dan dia dijatuhkan hukuman 20 tahun penjara. (sumber 1, 2)

Lee Kost bersara dengan gembira setelah memenangi $250,000 melalui sekeping tiket loteri. Kemenangan ini walau bagaimanapun mula menimbulkan pelbagai masalah kepadanya. Rumahnya dipecah masuk beberapa kali sehingga menyebabkan kerugian ribuan dolar dan kehilangan barang kemas yang sangat mahal.

Kemenangan itu juga memperkenalkan beberapa orang baru dalam hidup Lee. Dia mula berkenalan dengan seorang wanita muda bernama Porche Sweet.

Pada suatu hari, pasangan itu telah keluar makan malam bersama dan Porche pulang ke rumah Lee setelah selesai makan. Malangnya, Porche dari awal telah merancang untuk merompak Lee. Dia membiarkan pintu tidak dikunci dan menghantar teks kepada tiga orang rakan untuk memberitahu dia sudah berada di dalam rumah. Tiga rakan subahat itu datang menaiki teksi dan menuju ke bilik di tingkat atas di mana Porche dan Lee berada.

Salah seorang perompak, Terrence Maya mula memukul Lee menggunakan sepucuk pistol. Dia meminta Lee memberitahu nombor PIN bagi kesemua kad kredit manakala perompak yang lain menggeledah bilik untuk mencari wang dan kad kredit Lee. Selepas dapat apa yang dimahukan, Terrence telah menembak Lee sampai mati.

Keempat-empat perompak itu meninggalkan tempat kejadian menggunakan kereta Jaguar milik Lee. Mereka ditahan tidak lama kemudian atas kesalahan memandu dengan laju. Pihak polis ternampak pistol dalam kereta dan mereka telah ditahan. Porche dan dua perompak lain dipenjarakan sekurang-kurangnya 23 tahun manakala Terrence pula dipenjarakan seumur hidup. (sumber 1, 2)


5 Pemimpin Tertinggi Negara Yang Paling Lama Memerintah Dalam Sejarah

Kebanyakan kerajaan di seluruh dunia diketuai oleh pemimpin yang dipilih secara demokratik, yang mana kebanyakannya mempunyai had tempoh berkhidmat. Walau bagaimanapun, terdapat beberapa pemimpin yang mempunyai tempoh yang sangat panjang dalam kepimpinan dengan lapan orang menjadi pemimpin negara lebih daripada 40 tahun.

Dalam sejarah Malaysia, pemimpin tertinggi paling lama memerintah iaitu sebagai Perdana Menteri adalah Tun Dr. Mahathir Muhammad. Beliau memegang tampuk kepimpinan Malaysia selama 22 tahun bermula dari tahun 1981 hingga 2003. Dan Perdana Menteri Malaysia ketika ini, Dato' Seri Najib telah berkhidmat selama 9 tahun.

iluminasi.com kongsikan 5 pemimpin tertinggi negara yang paling lama memerintah dalam sejarah dunia.

Paul Biya adalah satu-satunya individu dalam senarai ini yang masih memegang jawatan tertinggi di negaranya. Beliau merupakan presiden Cameroon ketika ini, gelaran yang telah dipegang selama 35 tahun.

Selain daripada memegang jawatan presiden, Paul Biya pada mulanya adalah Perdana Menteri Cameroon yang pertama yang berkhidmat selama 7 tahun iaitu dari 1975 hingga 1982. Beliau juga adalah satu-satunya individu yang berkhidmat sebagai ketua negara lebih dari 40 tahun.

Selepas perletakan jawatan bekas presiden, Ahmadou Ahidjo yang berkhidmat selama 22 tahun dari 1960 hingga 1982, Biya telah mengambil alih jawatan tersebut sehingga kini.

Yumjaagiin Tsedenbal adalah pemimpin Mongolia yang bertugas sebagai perdana menteri negara serta setiausaha umum Partai Rakyat Mongolia. Yumjaagiin merupakan meegang jawatan tertinggi di negara itu bermula pada 8 April 1940. Beliau berkhidmat selama 44 tahun sehingga 23 Ogos 1984 apabila beliau bersara.

Yumjaagiin juga merupakan individu termuda yang menjadi Setiausaha Agung Parti Revolusioner Rakyat Mongolia, iaaitu pada usia 23 tahun. Yumjaagiin diberikan kuasa sebagai Perdana Menteri Mongolia pada tahun 1952 berikutan kematian pendahulunya, Marshal Khorloogiin Choibalsan.

Yumjaagiin Tsedenbal meninggal dunia pada 20 April 1991 di Moscow pada usia 74 tahun.

Kim Il-Sung yang juga merupakan datuk kepada pemimpin Korea Utara ketika ini iaitu Kim Jong-un, merupakan ketua pengasas Korea Utara dan merupakan ketua negara terpanjang dalam sejarah negara yang berkhidmat sebagai pemimpin tertinggi negara itu, iaitu selama lebih dari 45 tahun.

Kim juga merupakan antara ketua negara bukan dari kalanga kerabat diraja yang paling lama berkhidmat di ke-20 abad. Kim memegang beberapa peranan kepimpinan termasuk Perdana Menteri Korea Utara dari tahun 1948 hingga 1972 dan Presiden Korea Utara dari tahun 1972 hingga kematiannya pada tahun 1994.

Juga dikenali sebagai Jiang Zhongzheng, Chiang Kai-shek adalah ketua tentera dan politik terkemuka di China yang berkhidmat sebagai ketua Republik China. Chiang Kai-shek adalah ketua negara yang paling lama berkhidmat di China yang memerintah negara itu selama 47 tahun, yang belum pernah terjadi sebelumnya.

Dia menghabiskan masa 22 tahun menerajui kepimpinan Tanah BesarChina dan 25 tahun sebagai pemerintah Taiwan. Chiang berkhidmat sebagai pengerusi Majlis Ketenteraan Negara dari tahun 1928 hingga 1948 apabila pasukan yang setia kepada Parti Komunis China mengusirnya semasa Perang Saudara Cina. Ia membuatkan Chiang melarikan diri ke Taiwan di mana beliau memerintah sebagai Presiden Taiwan sehingga kematiannya pada 5 April , 1975 di Taipei.

Fidel Castro adalah pemimpin Cuba dan memegang beberapa jawatan kepimpinan tertinggi termasuk Presiden Cuba, Perdana Menteri, dan Setiausaha Pertama Parti Komunis Cuba. Fidel Castro adalah ketua kerajaan yang paling lama berkhidmat sebagai Presiden Cuba selama lebih dari 50 tahun.

Fidel mengambil alih kepimpinan di Cuba pada tahun 1959 sebagai Perdana Menteri setelah memimpin kumpulan gerila yang berjaya melawan pasukan kerajaan yang ketika itu diterjaui oleh Presiden Fulgencio Batista.

Beliau kemudian menjadi Presiden Cuba pada 2 Disember 1976 dan berkhidmat sebagai ketua negara sehingga 19 April 2011 dan digantikan oleh adiknya Raul Castro. Fidel Castro meninggal dunia pada 25 November 2016 pada usia 90 tahun.


Apa Dan Bagaimana Angkasawan Makan Dan Minum Di Angkasa Lepas?

Makan adalah salah satu cabaran yang unik bagi seorang angkasawan, kerana ketiadaan graviti. Jika anda melepaskan seketul ayam, ia akan terapung dan melayang-layang dalam kenderaan angkasa lepas.

Bagaimana pula dengan air? Pastinya air tak akan boleh berada dalam cawan dan akan terapung-apung seperti ayam goreng tadi. Itupun kalau ada ayam goreng.

Untuk membolehkan angkasawan untuk tinggal di angkasa lepas untuk beberapa hari atau minggu saintis telah mencipta cara istimewa untuk membungkus makanan untuk dibawa ke angkasa lepas.

Jenis makanan pertama adalah makanan yang lembut, seperti makanan bayi dibungkuskan ke dalam tiub seperti ubat gigi. Sebagai contoh, John Glenn adalah angkasawan Amerika Syarikat pertama yang makan di angkasa lepas apabila beliau makan sos epal daripada tiub aluminum ketika misi angkasa lepas Mercury tahun 1962.

Untuk makan sos epal tersebut, beliau harus memicit makanan tersebut ke dalam mulutnya.

Ya, bunyinya memang tak menyelerakan, dan ia bukanlah sesuatu yang disukai oleh angkasawan. Namun, saintis telah berjaya menghasilkan makanan yang lebih baik dan sedap serta mudah untuk dimakan.

Sebagai contoh, teknik pengeringan-beku adalah yang dihasilkan oleh saintis. Mula-mula sekali makanan akan dimasak, kemudiannya dibekukan serta-merta dan dikeringkan di dalam ruang vakum khas. Makanan kering-beku tak perlu dimasukkan ke dalam peti sejuk dan mampu bertahan lama.

Untuk menyediakan kebanyakan makanan kering-beku di angkasa lepas, angkasawan akan memerahkan air ke dalam bungkusan makanan, dan makanan boleh dimakan selepas ia menyerap air. Air panas boleh digunakan untuk menjadikan makanan panas dan lebih sedap.

Sesetengah makanan kering-beku seperti buah boleh dimakan tanpa perlu ditambah air. Malah, kita di bumi pun makan makanan yang sama seperti angkasawan. Terdapat banyak bijirin sarapan yang mempunyai buah kering-beku seperti strawberi.

Angkasawan yang mengikuti misi angkasa lepas menaiki kapal angkasa moden kini menikmati banyak makanan seperti di bumi. Makanan masih perlu dikeringkan dan disediakan dengan cara khas, namun kapal angkasa ini mempunyai dapur lengkap dengan air panas dan ketuhar.

Mereka juga menggunakan perencah dan perasa seperti kicap, mustard, sos, mayonis dalam paket. Garam dan lada juga digunakan tetapi perlu digunakan dalam bentuk cecair kerana jika tidak ia akan terapung-apung.

Minuman juga dikeringkan dan disimpan dalam bentuk serbuk dalam bekas khas. Bekas tersebut mempunyai straw dalaman atau muncung khas yang membolehkan angkasawan minum secara terus dari bekas tersebut kerana graviti rendah membuatkan proses minum air menjadi sukar.

Bagi memastikan makanan tidak terlepas, angkasawan akan "melekatkan" bekas makanan dan perkakas seperti garfu dan sudu ke dulang khas menggunakan pelekat Velcro. Dulang tersebut juga dilekatkan pada peha mereka membolehkan angkasawan menikmati hidangan dengan cara duduk.

Dan untuk memastikan angkasawan mendapat semua nutrien dan vitamin yang diperlukan untuk melaksanakan kerja penting mereka di angkasa lepas, pakar pemakanan merancang makanan mereka dengan teliti. Ini kerana terdapat sesetengah angkasawan yang mengalami masalah penghadaman setelah lama tinggal di angkasa lepas.

Pakar-pakar mempercayai bahawa masalah ini disebabkan oleh kekurangan "bakteria baik" dalam sistem badan seseorang angkasawan itu.


Apa Itu "Sonic Boom" Dan Bagaimana Ia Terhasil?

Pernahkah anda melihat pesawat terbang di udara dengan kelajuan supersonik? Jika ya, anda mungkin pernah mendengar "boom" yang kuat apabila pesawat tersebut melepasi kawasan anda.

Apakah yang menyebabkan bunyinya sangat kuat? Adakah ia meletup? Tidak, kerana ia masih di udara. Bunyi "boom" yang anda dengar itu dikenali sebagi ledakan sonik, atau sonic boom.

Ledakan sonik adalah sejenis bunyi yang kuat seperti letupan. Bunyi ini dihasilkan oleh gelombang kejutan yang dicipta oleh sebarang objek yang bergerak melalui udara yang mencapai kelajuan lebih pantas dari kelajuan bunyi. Ledakan sonik ini menghasilkan tenaga bunyi yang tersangat tinggi.

Apabila sesuatu objek bergerak melalui udara, ia menghasilkan gelombang tekanan di hadapan dan belakang objek tersebut. Sebagai contoh, sebuah bot bergerak di atas air. Gelombang (ombak) yang terhasil di bahagian hadapan dan belakang bot adalah sama dengan gelombang tekanan yang dihasilkan apabila objek melalui udara.

Gelombang-gelombang tekanan ini bergerak pada kelajuan bunyi. Betapa laju kepantasannya? Jawapannya adalah tersangat pantas. Bunyi bergerak dengan kelajuan yang berbeza, mengikut jenis bahan tersebut. Malah ia juga berbeza mengikut altitud dan suhu.

Di paras laut dan pada suhu 20 darjah celcius, kelajuan bunyi melalui udara adalah kira-kira 1,224 kilometer sejam. Di ketinggian 20,000 kaki di mana lapisan atmosfera lebih nipis dan sejuk, bunyi bergerak di sekitar 1,062 kilometer sejam.

Seorang ahli fizik Austria, Ernst Mach telah mencipta kaedah mengukur kelajuan udara berbanding kelajuan bunyi. Sekiranya pesawat terbang dengan kelajuan bunyi, ia dikatakan mempunyai kelajuan Mach 1. Jika ia terbang dengan kelajuan Mach 2, ia bermaksud dua kali ganda kelajuan bunyi.

Sebagai objek seperti pesawat yang bergerak dengan kelajuan yang semakin bertambah, gelombang-gelombang tekanan ini (gelombang hadapan dan belakang) akan bertembung. Ia akan terhasil dan dimampkan bersama-sama. Akhirnya, kedua-dua gelombang ini akan membentuk satu gelombang kejutan pada kelajuan bunyi.

Ledakan sonik yang kita dengar disebabkan oleh pesawat terbang pada kelajuan Mach 1 dan menghasilkan "ledakan berlipat ganda". Ledakan pertama disebabkan oleh perubahan tekanan udara ketika "hidung" pesawat mencapai kelajuan Mach 1, dan ledakan kedua pula disebabkan oleh perubahan tekanan yang berlaku apabila ekor pesawat melepasi kelajuan ini dan tekanan udara kembali normal.

Selagi sesebuah pesawat bergerak pada kelajuan Mach 1 atau lebih laju, ia akan menghasilkan ledakan sonik yang berterusan. Sesiapa yang berada di bawah laluan pesawat ini akan terdengar ledakan sonik yang terhasil. Laluan ini dikenali sebagai "karpet ledakan".

Dan jika anda yang berada jauh di darat pun terdengar ledakan yang sangat kuat, bagaimana pula juruterbang boleh tahan dengan bunyi ini? Sebenarnya, ledakan sonik yang terhasil tidak didengari oleh juruterbang. Mereka boleh melihat gelombang tekanan di sekeliling pesawat, tetapi mereka yang berada dalam pesawat tidak mendengar ledakan ini.

Bunyi tersebut hanya didengari selepas pesawat melepasi sesuatu kawasan, dalam kes ini, mereka yang berada dalam pesawat akan sentiasa berada di hadapan bunyi tersebut.


Ini Antara 4 Parti Politik Terbesar Dalam Sejarah Dunia

Parti politik amat bergantung dengan jumlah ahli bagi menampakkan simbol keutuhannya. Tidak banyak parti politik di dunia mampu mencecah jumlah keahlian melebihi 10 juta orang dan hanya beberapa parti di dunia berjaya memecah rekod tersebut, dibantu dengan jumlah penduduk yang ramai.

Untuk sesetengah negara yang mempunyai jumlah penduduk yang tinggi, jumlah ahli berdaftar merupakan satu angka yang cukup penting dalam mempengaruhi pengundi memilih. Apakah empat parti politik yang mempunyai jumlah ahli terbesar di dunia?

Indian National Congress atau lebih dikenali dengan nama INC adalah parti paling lama di India. Ditubuhkan pada tahun 1885 untuk membantu usaha mendapatkan kemerdekaan India daripada jajahan British, sejarah INC dan negara India sangat berkait dengan usia 132 tahun parti itu.

Mempunyai ideologi sosialis dan demokratik, antara pemimpin-pemimpin hebat yang pernah bernaung di bawah parti INC adalah Bapa kepada negara India Moden, Jawaharlal Neheru yang menjadi Perdana Menteri pertama India pada tahun 1947 dan juga Mahatma Gandhi yang menyertai parti ini pada tahun 1920 sehinggalah 1947, dalam mendesak kemerdekaan India.

Mahathma Gandhi dan INC menyaksikan sendiri perpecahan India menjadi India dan Pakistan ekoran desakan agama. Berjaya membentuk kerajaan pusat India daripada tahun 1947 sehingga 1977, sebelum kembali membentuk kerajaan daripada 1980 hingga 2014.

PAda pilihanraya 2014, INC tewas kepada parti nasionalis Hinda Bharatiya Janata Party (BJP) , dibawah pimpinan Narendra Modi. Pengaruh INC di India sedikit sebanyak semakin dilemahkan oleh BJP melalui pelbagai cara namun INC tetap menjadi parti kedua terbesar di India dan antara yang terbesar di dunia keahliannya.

Parti Demokratik adalah salah satu daripada dua parti terbesar di Amerika Syarikat, dengan satu lagi adalah parti Republikan yang ketika ini calonnya memegang jawatan Presiden Amerika Syarikat.

Andrew Jackson seorang tentera Amerika Syarikat menubuhkan parti ini pada tahun 1828, menjadikan parti Demokratik sebagai antara parti tertua di dunia ketika ini. Mengambil idea dan ideologi yang dibawa daripada parti Demokratik-Republikan yang ditubuhkan Thomas Jefferson pada tahun 1792, penubuhan parti Demokratik mempunyai matlamat yang berbeza-beza mengikut era.

Pada zaman moden, parti Demokratik di Amerika Syarikat lebih mengutamakan sistem masyarakat yang lebih tersusun, memperjuangkan hak golongan minoriti serta terus menerus dengan agenda reformasi mereka. Agenda ekonomi mereka juga mengutamakan campur tangan kerajaan dalam hal ekonomi serta mengamalkan kebebasan mutlak untuk warganegara.

Parti demokratik mengalami zaman kemerosotan pada era 1860 hingga 1930 selepas parti Republikan berjaya melantik jawatan Presiden, kecuali pada dua penggal namun terus bersaing dalam perebutan jawatan peringkat kongres Amerika Syarikat. Antara pemimpin-pemimpin parti Presiden yang datang dari Amerika Syarikat adalah John dan Robert F. Kennedy, Jimmy Carter, Bill Clinton dan yang terbaru setakat ini adalah Barack Obama.

Communist Party of China atau lebih dikenali dengan nama CCP adalah parti pengasas kepada People's Republic of China yang masih kekal sehingga ke hari ini. Mengambil ideologi demokrasi pertengahan yang dipopularkan oleh pemikir Vladimir Lenin, CCP ditubuhkan oleh dua orang ahli revolusi China iaitu Li Dazhao dan Chen Duxiu yang menganjurkan gerakan yang dikenali sebagai Pergerakan 4 Mei pada tahun 1919, selepas Revolusi Russia pada tahun 1917.

Penggabungan CCP dengan parti Nasionalis China pada 1924 berjaya melebarkan pengaruh mereka sebelum Chiang Kai-Shek, pemimpin parti Nasionalis mengubah haluan dan mula menggunakan kekerasan serta keganasan untuk mengawal pengaruh CCP.

Ahli-ahli CCP pada ketika itu seperti Mao Zedong dan Liu Shaoqi mula bergiat meluaskan pengaruh mereka di kawasan luar bandar, sehingga berjaya menubuhkan kerajaan sendiri yang dinamakan Republik JIangxi Soviet. Bagaimanapun, kerajaan itu tidak mampu kekal lama selepas serangan kumpulan Nasionalis menyebabkan berlakunya penghijrahan beramai-ramai mereka semua ke Yan'an di utara China. Mao Zedong dilantik menjadi presiden CCP ketika itu.

Masalah dalaman serta persepsi buruk yang menimpa parti Nasionalis, atas tindakan mereka sendiri mula melemahkan kedudukan mereka dan CCP di bawah pimpinan Mao, menjadi semakin kuat. Pada tahun 1949, CCP di bawah Mao Zedong berjaya menundukkan pengaruh Nasionalis secara total dan menubuhkan kerajaan baru Republik Rakyat China.

Dinobatkan sebagai parti terbesar di dunia keahliannya selepas mensasarkan kemasukan penyertaan ahli secara besar-besaran, Bharatiya Janata Party atau BJP adalah parti pemerintah India ketika ini.

Ditubuhkan pada tahun 1951 oleh Syama Prasad Mukherjee, BJP pernah berjaya memegang tampuk kerajaan India sekali pada tahun 1977 selepas bergabung dengan beberapa parti politik lain yang kemudian dinamakan Janata Party. Hanya mampu bertahan selama 3 tahun, BJP tewas teruk pada pilihanraya tahun 1984 kepada INC sebelum mencapai kemenangan menewaskan musuh ketat mereka dalam pilihanraya umum India pada tahun 2014.

Pada tahun 2015, BJP mengumumkan kejayaan mereka mempunyai 100 juta orang ahli berdaftar ekoran gerakan menggalakkan kemasukan ahli baru ke dalam BJP, bagi memperkukuhkan kedudukan mereka dalam pilihanraya berikutnya, pada tahun 2019.